Share Defense Wiki\nOvaj Wiki je nastao kao rezultat istraživanja i projekata na kojima smo radili prethodne godine i, kako verujemo u vrednosti otvorenog znanja i kulture deljenja, sa zadovoljstvom vam predstavljamo (za sada) jedinstvenu bazu znanja o važnim temama digitalnog okruženja u Srbiji. Ovde možete naći pregled stanja, analize pravne regulative i predloge unapređenja o dolenavedenim oblastima, kojih će (nadamo se uz vašu pomoć) biti sve više. <3\nKoncept otvorenih podataka, posebno kada je reč o podacima javnog sektora, značajno doprinosi transparentnosti rada državnih organa, korišćenju podataka za inovativne biznis-modele i unapređenju usluga pomoću velikih skupova podataka. Šta su otvoreni podaci, kako se mogu koristiti, o međunarodnim regulativama i praksama, kao i o preporukama za uređenje ove oblasti u Srbiji, pročitajte ovde.\nZaštita podataka o ličnosti važna je sa stanovišta zaštite osnovnih ljudskih prava i sloboda, a naročito prava na privatnost, slobodu izražavanja i okupljanja. Ovde možete pročitati o principima njihovog prikupljanja i obrade, o njihovoj zaštiti u sajber prostoru, kao i o pravnim propisima koji ovu oblast regulišu.\nOvo istraživanje se odnosi pre svega na analizu pravnog okvira koji uređuje presretanje elektronskih komunikacija i pristup zadržanim podacima, uz osvrt na afere u vezi sa narušavanjem privatnosti građana koje su pokazale zanimljivu spregu privatnog i javnog sektora i koje su pokazale epidemijske razmere neovlašćenog masovnog praćenja komunikacija građana.\nOnline/digitalni mediji omogućavaju ne samo dvosmernu komunikaciju, već i prostor u kojem može da se čuje mnoštvo različitih ideja i mišljenja. Zato je izuzetno važno da Internet okruženje ostane otvoreno, decentralizovano i slobodno, jer samo tako može da se garantuje slobodan protok informacija, što je osnova svakog demokratskog društva.\nSadašnji sistem autorskog prava se pokazao kao neodrživ i u neskladu sa digitalnom erom, zato je neophodno pristupiti sveobuhvatnoj reformi regulative, kako na domaćem tako i na međunarodnom nivou, radi vraćanja balansa između interesa nosilaca autorskog prava i korisnika autorskih dela, kao i radi omogućavanja daljeg nesmetanog razvoja nauke, kulture i znanja.\nO slučajevima sa kojima smo se susreli i na kojima smo radili, a koji su u vezi sa digitalnim paravima i slobodama, možete pročitati ovde.


ŠIFARNIK NIVOA KVALIFIKACIJA propisan je Odlukom o jedinstvenom kodeksu šifara za unošenje i šifriranje podataka u evidencijama u oblasti rada ("Sl. glasnik RS", br. 56/18) i u primeni je od 1.01.2019. do 24.08.2020. godine (► pogledajte Šifarnik koji se primenjuje od 25.08.2020. godine).\nŠifarnik je preuzet iz digitalne baze propisa, službenih mišljenja, sudske prakse, modela akata i obrazaca "EKSPERT".\nNAPOMENA: Između ostalog, ovaj šifarnik se koristi za popunjavanje rednog broja 29. Obrasca 1. - Izveštaj o povredi na radu.\nŠifra Nivo kvalifikacije\n10 Prvi nivo (nivo 1), koji se stiče završavanjem osnovnog obrazovanja i vaspitanja, osnovnog obrazovanja odraslih, osnovnog muzičkog, odnosno osnovnog baletskog obrazovanja i vaspitanja;\nEkvivalencija prvom nivou (nivo 1) - osnovno obrazovanje stečeno na osnovu propisa koji su važili do stupanja na snagu Zakona o nacionalnom okviru kvalifikacija ("Službeni glasnik RS", broj 27/18) - 14. aprila 2018. godine\n20 Drugi nivo (nivo 2), koji se stiče stručnim osposobljavanjem, u trajanju do jedne godine, obrazovanjem za rad u trajanju do dve godine, odnosno neformalnim obrazovanjem odraslih u trajanju od 120-360 sati obuke. Uslov za sticanje ovog nivoa je prethodno stečen nivo 1 NOKS;\nEkvivalencija drugom nivou (nivou 2) - stručno osposobljavanje u trajanju od godinu dana koje je do stupanja na snagu Zakona o nacionalnom okviru kvalifikacija odgovaralo prvom stepenu stručne spreme i obrazovanje za rad u trajanju od dve godine, koje je do stupanja na snagu Zakona o nacionalnom okviru kvalifikacija odgovaralo drugom stepenu stručne spreme;\n30 Treći nivo (nivo 3), koji se stiče završavanjem srednjeg stručnog obrazovanja u trogodišnjem trajanju, odnosno neformalnim obrazovanjem odraslih u trajanju od najmanje 960 sati obuke. Uslov za sticanje ovog nivoa je prethodno stečen nivo 1 NOKS;\nEkvivalencija trećem nivou (nivou 3) - srednje obrazovanje u trajanju od tri godine, koje je do stupanja na snagu Zakona o nacionalnom okviru kvalifikacija odgovaralo trećem stepenu stručne spreme;\n40 Četvrti nivo (nivo 4), koji se stiče završavanjem srednjeg gimnazijskog obrazovanja u četvorogodišnjem trajanju. Uslov za sticanje ovog nivoa je prethodno stečen nivo 1 NOKS;\nEkvivalencija četvrtom nivou (nivou 4) - srednje obrazovanje u trajanju od četiri godine, koje je do stupanja na snagu Zakona o nacionalnom okviru kvalifikacija odgovaralo četvrtom stepenu stručne spreme;\n41 Četvrti nivo (nivo 4), koji se stiče završavanjem srednjeg stručnog i umetničkog obrazovanja u četvorogodišnjem trajanju. Uslov za sticanje ovog nivoa je prethodno stečen nivo 1 NOKS;\nEkvivalencija četvrtom nivou (nivou 4) - obrazovanje stečeno u školi za talentovane učenike koje je do stupanja na snagu Zakona o nacionalnom okviru kvalifikacija odgovaralo četvrtom stepenu stručne spreme;\n50 Peti nivo (nivo 5), koji se stiče završavanjem majstorskog, odnosno specijalističkog obrazovanja u trajanju od dve, odnosno jedne godine i neformalnim obrazovanjem odraslih u trajanju od najmanje šest meseci. Uslov za sticanje ovog nivoa je prethodno stečen nivo 3, odnosno nivo 4 NOKS, a za sticanje kroz neformalno obrazovanje odraslih prethodno stečen nivo 4 NOKS;\nEkvivalencija petom nivou (nivou 5) - školovanje za specijalizaciju, koje je do stupanja na snagu Zakona o nacionalnom okviru kvalifikacija odgovaralo petom stepenu stručne spreme;\n60 Šesti nivo, podnivo jedan (nivo 6.1), koji se stiče završavanjem osnovnih akademskih studija (u daljem tekstu: OAS) obima od najmanje 180 ESPB, označava se sa 6.1 A. Uslov za sticanje ovog nivoa je prethodno stečen nivo 4 NOKS i položena opšta, stručna odnosno umetnička matura, u skladu sa zakonima koji uređuju srednje obrazovanje i vaspitanje i visoko obrazovanje;\nEkvivalencija šestom nivou, podnivo jedan (nivou 6.1) - stručni naziv stečen završavanjem dela studijskog programa osnovnih studija na fakultetu, čijim završavanjem se stiče prvi stepen visokog obrazovanja, a koji je do stupanja na snagu Zakona o nacionalnom okviru kvalifikacija u pogledu prava koja iz njega proizlaze bio izjednačen sa stručnim nazivom osnovnih akademskih studija obima od najmanje 180 ESPB bodova;\nEkvivalencija šestom nivou, podnivo jedan (nivou 6.1) - stručni naziv stečen završavanjem osnovnih studija na fakultetu, u trajanju od tri godine, koji je do stupanja na snagu Zakona o nacionalnom okviru kvalifikacija, u pogledu prava koja iz njega proizlaze bio izjednačen sa stručnim nazivom osnovnih akademskih studija obima od najmanje 180 ESPB bodova;\n61 Šesti nivo, podnivo jedan (nivo 6.1), koji se stiče završavanjem osnovnih strukovnih studija (u daljem tekstu: OSS) obima od 180 ESPB, označava se sa 6.1 S. Uslov za sticanje ovog nivoa je prethodno stečen nivo 4 NOKS i položena opšta, stručna odnosno umetnička matura, u skladu sa zakonima koji uređuju srednje obrazovanje i vaspitanje i visoko obrazovanje;\nEkvivalencija šestom nivou, podnivo jedan (nivou 6.1) - stručni naziv stečen završavanjem studija na višoj školi, u trajanju do tri godine, koji je do stupanja na snagu Zakona o nacionalnom okviru kvalifikacija u pogledu prava koja iz njega proizlaze bio izjednačen sa stručnim nazivom prvog stepena strukovnih studija;\n62 Šesti nivo, podnivo dva (nivo 6.2), koji se stiče završavanjem OAS obima od najmanje 240 ESPB, označava se sa 6.2 A. Uslov za sticanje ovog nivoa je prethodno stečen nivo 4 NOKS i položena opšta, stručna odnosno umetnička matura, u skladu sa zakonima koji uređuju srednje obrazovanje i vaspitanje i visoko obrazovanje, odnosno nivo 6.1 (OSS obima 180 ESPB);\n63 Šesti nivo, podnivo dva (nivo 6.2), koji se stiče završavanjem specijalističkih strukovnih studija obima od najmanje 60 ESPB, označava se sa 6.2 S . Uslov za sticanje ovog nivoa je prethodno stečen nivo 4 NOKS i položena opšta, stručna odnosno umetnička matura, u skladu sa zakonima koji uređuju srednje obrazovanje i vaspitanje i visoko obrazovanje, odnosno nivo 6.1 (OSS obima 180 ESPB);\n70 Sedmi nivo, podnivo jedan (nivo 7.1), koji se stiče završavanjem integrisanih akademskih studija obima od 300 do 360 ESPB, master akademskih studija (u daljem tekstu: MAS) obima od najmanje 60 ESPB, uz prethodno ostvarene OAS obima 240 ESPB, MAS obima od najmanje 120 ESPB (uz prethodno ostvarene OAS obima 180 ESPB), označava se sa 7.1 A;\nEkvivalencija sedmom nivou, podnivo jedan (nivou 7.1) - stručni naziv stečen završavanjem osnovnih studija na fakultetu u trajanju od četiri do šest godina, koji je do stupanja na snagu Zakona o nacionalnom okviru kvalifikacija u pogledu prava koja iz njega proizlaze bio izjednačen sa akademskim nazivom master, odnosno diplomirani master;\n71 Sedmi nivo, podnivo jedan (nivo 7.1), koji se stiče završavanjem master strukovnih studija obima od najmanje 120 ESPB (uz prethodno ostvarene OSS obima 180 ESPB), označava se sa 7.1 S;\nEkvivalencija sedmom nivou, podnivo jedan (nivou 7.1) - stručni naziv stečen završavanjem specijalističkih strukovnih studija drugog stepena u skladu sa Zakonom o visokom obrazovanju ("Službeni glasnik RS", br. 76/05, 100/07 - autentično tumačenje, 97/08, 44/10, 93/12, 89/13, 99/14, 45/15 - autentično tumačenje, 68/15, 87/16 i 88/17 - dr. zakon);\n72 Sedmi nivo, podnivo dva (nivo 7.2), koji se stiče završavanjem specijalističkih akademskih studija obima od najmanje 60 ESPB (uz prethodno ostvarene master akademske studije);\nEkvivalencija sedmom nivou, podnivo dva (nivou 7.2) - akademski naziv stečen završavanjem specijalističkih studija na fakultetu, koji je do stupanja na snagu Zakona o nacionalnom okviru kvalifikacija u pogledu prava koja iz njega proizlaze bio izjednačen sa akademskim nazivom specijaliste drugog stepena akademskih studija;\nEkvivalencija sedmom nivou, podnivo dva (nivou 7.2) - akademski naziv magistra nauka stečen završavanjem magistarskih studija, odnosno odbranom magistarske teze, koji je do stupanja na snagu Zakona o nacionalnom okviru kvalifikacija u pogledu prava koja iz njega proizlaze bio izjednačen sa naučnim nazivom magistra nauka;\n80 Osmi nivo (nivo 8), koji se stiče završavanjem doktorskih studija obima 180 ESPB (uz prethodno završene integrisane akademske, odnosno master akademske studije);\nEkvivalencija osmom nivou (nivou 8) - naučni stepen doktora nauka stečen završavanjem doktorskih studija, odnosno odbranom doktorske disertacije, koji je do stupanja na snagu Zakona o nacionalnom okviru kvalifikacija u pogledu prava koja iz njega proizlaze bio izjednačen sa naučnim nazivom doktora nauka.\nČlanak objavljen: 15/01/2019


Mreža žena: Hitno prestati s diskriminacijom porodilja u Federaciji BiH - Klix.ba\nBiH Mreža žena: Hitno prestati s diskriminacijom porodilja u Federaciji BiH\nMreža žena: Hitno prestati s diskriminacijom porodilja u Federaciji BiH\n11.2.2017. u 13:10\nUdruženje "Žene ženama" i članice 10 organizacija civilnog društva udruženih u "Womennet", dostavit će potpisane peticije građana i informativne pamflete predstavnicima izvršne i zakonodavne vlasti na svim nivoima u Federaciji BiH, kojima će ih podsjetiti na neispunjena višegodišnja obećanja vezana za izjednačavanje naknada porodiljama u Federaciji BiH.\nTokom kampanje "(Ne)diskriminacija porodilja u FBiH", do sada je prikupljeno 12.086 potpisa građana koji od zakonodavne i izvršne vlasti na svim nivoima vlasti u FBiH, zahtijevaju da se prekine praksa diskriminacije porodilja "od kantona do kantona".\nPrema zakonima koji su regulirani zasebno u svakom od deset kantona, neke porodilje imaju određena primanja, neke nemaju nikakva, dok porodilje zaposlene u javnim institucijama u svim kantonima u Federaciji BiH primaju tokom 12 mjeseci odsustva pune plaće kao kada su i radile (porodiljska naknada u visini 100 posto ostvarenih prosječnih plata).\n"Diskriminacija porodilja u Federaciji dosegla je kritičnu tačku. Tako već godinama imamo situaciju da se neke porodiljske naknade isplaćuju u visini i do 4.000 KM, dok druge porodilje, kao npr. u Zenici ili Mostaru, nemaju sredstava čak ni da priušte pelene svojoj djeci. Imamo situaciju da nam se javljaju žene tvrdeći da svoju djecu previjaju plastičnim kesama", saopćeno je iz Udruženja "Žene ženama".\n1h 16min 3\n1h 30min 27


Nemački poslanik: SAD vode rat protiv „Severnog toka 2“ - Sputnjik Srbija\nNemački poslanik: SAD vode rat protiv „Severnog toka 2“\n17:32 08.04.2021 Preuzmite kraći link\nBlokirajući projekat gasovoda „Severni tok 2“ Sjedinjene Američke Države objavile su i vode rat protiv ekonomskih projekata svojih saveznika u Evropi, smatra član odbora za međunarodnu politiku nemačkog Bundestaga Valdemar Gert.\n„Sve ovo još jednom otkriva političku strategiju Sjedinjenih Američkih Država pod rukovodstvom novog Bajdenovog tima – ‘ratnog tima’ prema konkurentskim ekonomskim projektima u Evropi. To je u suprotnosti i sa sopstvenim interesima SAD, kao zemlje, i američkog biznisa“, izjavio je Gert za Sputnjik.\nOn je dodao da se u slučaju imenovanja „čoveka povezanog sa ukrajinskim ‘Naftogazom’“ Amosa Hohštajna na funkciju specijalnog američkog izaslanika sa ciljem zaustavljanja izgradnje gasovoda „Severni tok 2“, radi direktno o „uništavanju konkurenta uz pomoć političkih, a nije isključeno ni vojnih mera“.\n„Ukoliko sad ovome ne damo odgovarajuću procenu, to može dovesti do ozbiljnih svetskih problema. Vreme je da se sve konzervativno-patriotske snage ujedine i postave na svoje mesto ovu obesnu političko-vojnu kliku američkih kapitalista koja štiti interese isključivo koncerna i multi-globalnih udruženja, a ne države i naroda“, naglasio je poslanik Bundestaga.\nRanije je operater „Severnog toka 2“, kompanija „Nord strim AG 2“, saopštila o sumnjivoj aktivnosti ratnih brodova, aviona i helikoptera stranih država na području izgradnje gasovoda u Baltičkom moru.\nRanije je list „Politiko“ saopštio da Bela kuća razmatra imenovanje specijalnog američkog izaslanika koji bi vodio pregovore o okončanju izgradnje gasovoda „Severni tok 2“. Uloga specijalnog izaslanika ponuđena je bliskom savetniku američkog predsednika Džoa Bajdena i bivšem specijalnom izaslaniku Stejt departmenta za međunarodna energetska pitanja Amosu Hohštajnu, ali on još uvek nije prihvatio ponudu.\nProtiv izgradnje gasovoda aktivno se bore Sjedinjene Američke Države, koje žele da prodaju svoj tečni prirodni gas u EU. SAD su uvele sankcije gasovodu u decembru 2019. godine, usled čega je švajcarska kompanija „Olsiz“ bila primorana da zaustavi radove na polaganju cevi.\nSAD, Nemačka, Severni tok 2


Wizz Air uvodi interaktivnu mapu za planiranje putovanja u doba korone - Aviatica\nKoronavirus / Onboard\nWizz Air predstavio novu, jednostavnu internet opciju za proveru raspoloživih linija i pravila putovanja u okviru svoje mreže linija.\nDatum / Date: 24.09.2020.\nWizz Air, najzelenija evropska avio-kompanija sa najvećom stopom rasta, pokrenula je Mapu za planiranje putovanja, nov alat za pretraživanje interneta koji se stalno ažurira i koji za cilj ima da pomogne putnicima da odrede na koje destinacije u okviru mreže linija mogu da lete u datom trenutku i da se informišu o važećim pravilima putovanja vezanim za virus korona.\nU ovim nesigurnim vremenima dovoljno je da se putnici oslone na Wizz Airovu mapu za planiranje putovanja da bi proverili raspoložive linije i važeća pravila putovanja uz pomoć sistema boja. Da bi koristili mapu, putnici samo treba da kliknu na željeni odlazni aerodrom i potom izaberu neku od dostupnih destinacija u okviru Wizz Air-ove mreže. Zemlje i aerodromi su označeni različitim bojama u zavisnosti od ograničenja – pri čemu zelena znači da nema ograničenja pri ulasku u tu zemlju vazdušnim putem, žuta da postoje delimična ograničenja (test/karantin/izolacija),a crvena da je na snazi potpuna ili delimična zabrana ulaska.\nZa više informacija o pravilima putovanja putnici mogu da kliknu na konkretne linije i tako posete stranicu sa informacijama o putovanjima u konkretnu zemlju i odgovarajućim linkovima ka sajtovima lokalnih vlada, korisnim stranicama za putovanja i obaveznim formularima koje treba popuniti pre polaska.\nMapa za planiranje putovanja se ažurira svakog dana u 18 časova, ali Wizz Air savetuje putnicima da provere pravila ulaska u željenu zemlju još jednom pre polaska zato što se situacija menja na dnevnom nivou i preporučuje svojim putnicima da kupe WIZZ Flex da ne bi morali ni o čemu da brinu. Dodavanjem WIZZ Flexa prilikom rezervacije putnici mogu biti sigurni da, ako dođe do novih okolnosti ili jednostavno žele da putuju nekog drugog datuma ili do neke druge destinacije, mogu da promene rezervaciju za bilo koji let Wizz Air-a po svom izboru.\n„Stalno se trudimo da unapredimo iskustvo putnika tokom putovanja, kao i na našem sajtu, i ovaj novi alat za pretragu će pomoći putnicima da lakše odrede kuda mogu da putuju, a kuda ne. Sigurni smo da će Mapa za planiranje putovanja umanjiti brige vezi sa putovanjem u ovim nesigurnim vremenima jer pruža pravovremene informacije o putovanjima, tako da putnici mogu i dalje da otkrivaju nove i uzbudljive destimacije u WIZZ mreži. Naša svrha je da jednostavna – da olakšamo život kroz pristupačna putovanja, a Mapa za planiranje putovanja je još jedan način na koji ispunjavamo ovo obećanje dato klijentima“, izjavila je Žuža Pos, direktorka za odnose sa klijentima i marketing.


Olimpijske igre će se održati ove godine i sve se radi kako bi do toga došlo, još ranije je izjavio premijer Japana, Jošihide Suga, ali Mils ne smatra da je tako.\n- Posmatrajući pandemiju širom svijeta, u Južnoj Americi, u Sjevernoj Americi, u Africi i po Evropi, ne izgleda dobro. Da sam u cipelama organizatora u Tokiju, već bih pravio plan o otkazivanju i siguran sam da oni to već imaju - rekao je Mils.\nOn takođe navodi da će Japanci, najvjerovatnije, čekati posljednji momenat da objave otkazivanje, jer se nadaju ubrzanom oporavku planete od pandemije uz vakcinaciju.\n- To je teška odluka, ne bih želio da sam u njihovoj koži. To bi bila tragedija - izjavio je Mils.\nZvaničnik Japana, Taro Kono, pribojava se da i pored svega što se radi, može da se desi nešto nepredviđeno.\n- Potrebno je da se pripremimo najbolje moguće za ono što predstoji, a to mi i činimo. Ipak, može sve da pođe u raznim pravcima - rekao je Kono.\nSa druge strane, portparol organizacije u Tokiju, Masa Takaja, tvri da se o odlaganju nije ni razgovoralo.\n- Da budem jasan, mi do sada nismo diskutovali o novom odlaganju Igara. Svim snagama smo skoncentrisani na cilj kako bi priuštili sigurne i bezbjedne Olimpijske igre ovog ljeta. Vidimo šta se dešava na svijetu, ali mi ćemo organizovati Igre ove godine koje će da počnu 23. jula - bio je decidan Takaja.\nKorona je i dalje daleko najbitnija tema i 2021. godine, još uvijek su mnoge zemlje pod karantinima i restrikcijama, a već smo na pragu februara. Pitanje je kakva će situacija biti za dva ili četiri mjeseca, ali se nadamo da Olimpijske igre imaju svoj prostor ove godine.


Pepsi kupio proizvođača čipsa Marbo produkt\nAmerička prehrambena kompanija Pepsi postala je vlasnik srpske kompanije za proizvodnju čipsa Marbo produkt, objavljeno je na sajtu Agencije za privredne registre.\nNa sajtu Agencije navodi se da je vlasnik 100 odsto kapitala Marbo produkta kompanija Pepsi investment sa sedištem u Holandiji, koja je u sastavu američke kompanije.\nKompanija Marbo produkt sa sedištem u Beogradu proizvodi slane grickalice „čipsi”, „pardon”, „klipsi”, „gud” i „maks”, a prema podacima sa kompanijskog sajta u preduzećima u Srbiji, Hrvatskoj i Bosni i Hercegovini zapošljava više od 1.000 ljudi.\nBanjalučki list Nezavisne u današnjem izdanju navodi i da je Pepsi postao vlasnik Marbove fabrike iz Laktaša u Republici Srpskoj. Da akvizicija obuhvata i fabriku u RS vidi se iz rešenja Saveta za konkurenciju Bosne i Hercegoivne (BiH) koji je prošlog meseca razmatrao zahtev Pepsija o preuzimanju celokupnog kapitala preduzeća iz Laktaša.\nSavet za konkurenciju odobrio je tu koncentraciju, navodeći da preuzimanje Marba neće narušiti konkurenciju, odnosno da usled toga neće doći do stvaranja ili jačanja dominantnog položaja na tržištu slanih grickalica u BiH.\nMarbo ima fabriku u Bačkom Magliću, kod Novog Sada, počeo je s radom 1995, dok je fabriku u Laktašima izgradio 2000. Kompanija objedinjuje primarno uzgajanje krompira, proizvodnju, distribuciju i dostavu, navodi se na kompanijskom sajtu.\nPrema podacima Agencije za privreden register, Marbo je u prošloj godini ostvario profit od milijardu dinara (12,5 miliona evra), što je za 50 odsto više nego u 2006. Ukupni prihodi kompanije u 2007. godini iznosili su četiri milijarde dinara (oko 50 miliona evra).\nMarbo, kako navodi štampa, poseduje preduzeća i distributivne centre u Hrvatskoj, Albaniji, Grčkoj, Makedoniji i Crnoj Gori.


Sutra razgovori ekspertne grupe i predstavnika Parlamenta Federacije o ustavu FBiH - Klix.ba\nBiH Sutra razgovori ekspertne grupe i predstavnika Parlamenta Federacije o ustavu FBiH\nSutra razgovori ekspertne grupe i predstavnika Parlamenta Federacije o ustavu FBiH\n31.1.2013. u 18:40\nU Sarajevu će sutra biti održan sastanak predstavnika ekspertne grupe koji je sačinila Ambasada Sjedinjenih Američkih Država (SAD) u Bosni i Hercegovini za pitanja reforme Federacije BiH i predstavnika Federalnog parlamenta, potvrdio je večeras u izjavi za Agenciju FENA Zlatan Begić, sekretar ekspertne grupe.\nNaime, Američka ambasada u Bosni i Hercegovini okupila je grupu poznatih i uvaženih pravnika i stručnjaka kako bi pomogla da proces reforme Federacije napreduje i da se artikuliraju konkretne opcije za reformu.\nZadatak grupe, ističe Begić, je da sagleda trenutnu stanje te identificira propuste koje je uočila međunarodna zajednica u funkcioniranju sistema i gdje je najveći problem kod funkcioniranja zakonodavne vlasti, ali i da se čuje stav građana i nevladinog sektora koji osjećaju takve propuste.\nNa osnovu dobijenih podataka od institucija Federacije, nevladinog sektora, međunarodne i akademske zajednice u BiH napravit će se stručno-pravna analiza koja će upućivati na to koji su to problemi sa stručno-prave osnove a koji dovode do nefunkcionalnog sistema vlasti u Federaciji BiH.\nBegić je pojasnio da će ekspertna grupa na osnovu te analize sačiniti stručno-pravne i neutralne preporuke kako prevazići te probleme, kako aktuelni ustavni sistem u Federaciji učiniti funkcionalnijim, a u interesu građana Federacije BiH odnosno onih koji plaćanjem poreza finansiraju takav sistem vlasti.\nOna će djelovati neovisno, te će organizirati sastanke i razgovore s različitim pojedincima i grupama, uključujući odgovarajuće zvaničnike u vlasti čiji je cilj također poboljšanje stanja u Federaciji.\n4h 50min 5\n6h 9min 108\n6h 41min 30


U Kragujevcu raspisan prvi konkurs za sufinansiranje medijskih sadržaja od javnog značaja - Kragujevac online - Sve o gradu na jednom mestu\nTrenutno se nalazite na strani: Vesti Info Grad Kragujevac U Kragujevcu raspisan prvi konkurs za sufinansiranje medijskih sadržaja od javnog značaja\nsreda, 27 januar 2021 09:01\tDanas\nU Kragujevcu raspisan prvi konkurs za sufinansiranje medijskih sadržaja od javnog značaja.\nNadam se da ćemo kroz ovaj konkurs, koji su mediji dugo čekali, uspeti da unapredimo kvalitet medijskih sadržaja koji se odnose na mnoge teme kao što je zaštita i razvoj ljudskih prava, obrazovni sistem, razvoj nauke, sporta i ostalih oblasti koje su važne Kragujevčanima, a manje zastupljene – rekao je Dašić danas za sajt gradske uprave u Kragujevcu. Grad Kragujevac je upravo, nakon šestogodišnjeg ignorisanja zakonske obaveze o sufinansiranju medijskih sadržaja od javnog značaja, po prvi put raspisao regularni javni poziv za učešće na konkursu “za sufinansiranje projekata za ostvarivanje javnog interesa u oblasti javnog informisanja na teritoriji Kragujevca za 2021. godinu.”\nPredmet konkursa je proizvodnja medijskih sadržaja iz oblasti javnog informisanja koji doprinose istinitom, nepristrasnom, pravoremenom i potpunom informisanju svih građana Kragujevca. Javni poziv odnosno Konkurs raspisuje se za raspodelu sredstava u visini od 9,5 miliona dinara, od čega je devet namenjeno za sufinansiranje proizvodnje medijskih sadržaja, a 500 000 dinara za organizovanje i učešće na stručnim, naučnim i prigodnim skupovima, kao i unapređenja profesionalnih i etičkih standarda u oblasti javnog informisanja, navodi se u informaciji objavljenoj na sajtu gradske uprave.\nRok za prijavu je 30 dana od objavljivanja konkursa na zvaničnom sajtu grada Kragujevca i u dnevnom listu „Večernje novosti“ i ističe 24. februara 2021. godine.


Ubijaju životinje bojnim otrovima opasnim i po ljude, država ne reaguje\nTrovanje životinja u Srbiji stalno je prisutno, i ono ne zavisi od doba godine, niti je pitanje ruralne ili urbane sredine, a pored napuštenih i domaćih, stradaju i divlje životinje, uz neminovno zagađenje životne sredine.\nPrema nezvaničnim saznanjima Vojvođanskog istraživačko-analitičkog centra (VOICE), radi se o hiljadama otrovanih životinja u poslednjih nekoliko godina koje su ubijene na razne načine.\nSagovornici ovog portala navode da je zbog činjenice da se među najčešće korišćenim otrovima nalaze i nekadašnji bojni otrovi, ovaj problem zapravo pitanje nacionalne bezbednosti. Kazni za zlostavljanje i ubijanje životinja poslednjih godina ima više desetina, ali niko od brojnih sagovornika nije nikada čuo da je u Srbiji izrečena presuda za trovanje životinja.\nJovana Brkić iz udruženja “Spans” kaže da se samo nekad u javnosti podigne veća buka, pre svega kada strada vlasnička životinja ili životinja o kojoj je brinulo više ljudi. Podseća da se masovno trovanje životinja u Novom Sadu dogodilo na zimu 2012/2013. godine\n“Nikada se nije saznalo da li je u pitanju bilo delo pojedinca ili neke institucije, a uginulo je više gradskih životinja, miljenika stanovnika Novog Sada, kao i nekoliko vlasničkih životinja”, kaže Brkić dodajući da veruje da mnogi slučajevi nikada i ne budu prijavljeni.\nPored legalnih pesticida, trovači najčešće koriste zabranjene kao što su furadan, odnosno karbofuran i kreozan. Lako se nabavljaju na crnom tržištu i podjednako često koriste u urbanim i ruralnim sredinama za obračun s neželjenim životinjama, prenosi VOICE.\nKarbofuran je bojni otrov koji je razvijen tokom prvog svetskog rata, ali je njegova prodaja i upotreba u Srbiji zabranjena 2014. godine, ali su neke količine izgleda ostale dostupne građanima preko crnog tržišta.\n“Nakon zabrane još godinu dana je bilo dozvoljeno da se on lageruje i kupuje, pa je neko to shvatio kao poziv na igru i kao mogućnost da se lako i brzo zaradi. Otkupljene su stotine kilograma, možda i tona, tog otrova i sada ga polako diluju. Povremeno na internetu možete naći osobe koje prodaju taj karbofuran i telefonskim pozivom možete da ga poručite, a dva kilograma je dovoljno da se otruje ceo Novi Sad“, upozorava predsednik Društva za zaštitu i proučavanje ptica Srbije Milan Ružić.\nPrema podacima Pokrajinskog zavoda za zaštitu prirode (PZZP), samo u periodu od 2009. do 2014. godine evidentirano je 106 uginulih ptica, mahom zaštićenih vrsta različitih kategorija, od čega je za 93 analizama dokazano trovanje karbofuranom.\nŠta da radite kada pronađete otrov\nKada u prirodi ili igralištu za pse pronađete otrovane životinje ili nepoznatu supstancu koja bi mogla biti otrov, prvo treba pozvati policiju. Njihova obaveza je da zovu nadležne inspekcije i tužioca koji bi mogao da naloži obdukciju životinja i toksikološke analize. Sagovornici VOICE-a ipak savetuju da građani, ako su u mogućnosti, sami pozovu što više institucija, jer tako povećavaju šansu da će neko reagovati. Upozoravaju i da građani nikako ne bi trebalo sami da uklanjaju otrov jer tako rizikuju svoje, ali i zdravlje drugih sugrađana i životinja.\nCelu analizu o trovanju životinja možete da pročitate OVDE.\nAutor: VOICE/ Dalibor Stupar\nO čemu treba da povedete računa kad šetate psa u parku?


Grupa OPEK+ ublažava smanjenje proizvodnje nafte od maja\nTanjug 1. aprila 2021. 19:23\nLONDON – Grupa OPEk+ dogovorila se danas da od maja počne s postepenim ublažavanjem ograničenja proizvodnje, javlja Rojters pozivajući se na izvore iz tog naftnog saveza.\nOrganizacija zemalja izvoznica nafte i njeni saveznici, neformalna alijansa nazvana OPEK+, složili su se da ograničenje pumpanja ublaži za 350.000 barela dnevno (bpd)u maju, zatim za još 350.000 bpd u junu i za dodatnih otprilike 400.000 bpd u julu.\nZa sada nije poznato da li će Saudijska Arabija ublažiti svoje dobrovoljno rezanje proizvodnje od milion barela dnevno, koje je sprovodila povrh ograničanja predviđenih sporazuma OPEK+. Rojtersovi izvori kažu da Rijad nastavlja sa razmatranjem svog stava.\nPrema današnejm sporazumu, smanjenje proizvodnje nafte grupe OPEK+ iznosiće od maja oko 6,5 miliona barela dnevno, u odnosu na ograničenje pumpanja od nešto manje od 7,0 miliona barela dnevno u aprilu.\nPre današnjeg skupa OPEK+ grupe, DŽenifer Granholm, nova američka sekretarka za energetiku, razgovarala je telefonom sa saudijskim ministrom energetike princom Abdulazizom Bin Salmanom, nakon čega je na Tviteru napisala:„Ponovo smo potvrdili značaj međunarodne saradnje kako bi se potrošačima obezbedili pristupačni i pouzdani izvori energije“.\nSevernomorske nafta Brent je skliznula nakon objave vesti o dogovoru OPEK+, ali se još uvek trguje po ceni iznad 62 dolara za barel, koja je i dalje za preko 20 posto iznad nivoa na početku godine i nedaleko od ovogodišnjeg maksimuma od oko 71 dolara za barel.\nPar dana uoči današnjeg sastanka, predstavnici zemalja u grupi OPEK+ najavljivali su da će postojeća organčenja pumpanja u najvećoj meri verovatno biti zadržana, s obzirom na neizvesnosti vezane za kretanje potražnje usled obnavljanja lokdauna u brojnim zemljama zbog novog talasa korona virusa.\nMeđutim, samo 24 sata pre početka sastanka, razgovori su skrenuti na moguće povećanje proizvodnje, naveli su izvori britanske agencije.\nSaudisjki princ Bin Salman rekao je na otvaranju sastanak da bi grupa trebalo da ostane pri „opreznom stavu“, dok je zamenik ruskog premijera Aleksandar Novak izneo optimističniji pogled navodeći da se globalna ekonomija oporavlja i da potražnja za gorivom raste, dodaje Rojters.


BOGATSTVOM SADRŽAJA KONDOMINIJUMI OSVAJAJU NAKLONOST KUPACA - Port Of Life\nBOGATSTVOM SADRŽAJA KONDOMINIJUMI OSVAJAJU NAKLONOST KUPACA\nZbog sve više obaveza, a manje vremena, želja za lagodnim životom, kao i zahtevi za blizinom marketa, sportskih terena, dečijih igrališta i bezbednošću, postaju imperativ za potencijalne kupce stanova. To je i razlog zašto na tržištu sve veću popularnost imaju kondominijumi – stambeni kompleksi koji nude sve ono što je u ubrzanom okruženju neophodno za jednostavniji, lakši i sigurniji život.\nU ovakvim kompleksima zatvorenog tipa kupcima su na raspolaganju centralna dvadesetčetvoročasovna recepcija, video nadzor, profesionalno održavanje, privatni park sa sadržajima za sve starosne grupe, sportski tereni, bazen i slično. Dodatno, ovakvi stambeni kompleksi rešavaju i problem nedostatka parkinga.\nZasada, međutim, ovaj tip stanogradnje u Srbiji dostupan je samo Beograđanima, a u maju ove godine najavljena je i izgradnja prvog kondominijuma na Novom Beogradu – Wellport.\nKompleks, u koji će biti investirano 130 mil EUR, gradi izraelska kompanija Shikun & Binui Group, srpskoj javnosti poznata po izgradnji kompleksa Central Garden i Voždove kapije, takođe kondominijumima.\nMina Kalezić, direktorka marketinga i prodaje vodeće konsultantske kuće za nekretnina CBS International, kojoj je poverena ekskluzivna prodaja ovih stanova, kaže za portal Ekapija da je, od kada je zvanično počela prodaja, reakcija tržišta na novi novobeogradski kompleks neverovatna.\n“Kako je današnji ritam svakodnevice brži nego ikad, potreba za domom koji nudi apsolutnu privatnost privatnog parka, ušuškan sa svih strana od pulsa centralne poslovne zone, prirodan je korak razvoja ovog dela grada”, ističe Kalezić dodajući da Wellport predstavlja i odličnu investicionu kupovinu zbog blizine poslovnih kompleksa u kojima je veliki broj internacionalnih zaposlenih, a koji su idealni zakupci za ovakve nekretnine.\nMina Kalezić direktorka marketinga i prodaje vodeće konsultantske kuće za nekretnina CBS International\nObjašnjavajući sve veću popularnost kondominijuma, Mina Kalezić navodi da je koncept usvojen sa tržišta koja su daleko zrelija od našeg, a razlog leži upravo u činjenici da je tempo života pre samo deset godina i danas neuporedivo brži.\n“S obzirom na to da je trenutno tražnja daleko veća od ponude, i strani i domaći investitori se trude da isprate očekivanja kupaca. Osim toga, ulaskom stranih investitora konkurentnost ponude je dovela i do sofisticiranijih zahteva samih kupaca koji traže više od svakog novog projekta”, ističe Kalezić.\nNa pitanje koliku cenu održavanja plaćaju vlasnici nekretnina, sagovornica kaže da ona zavisi od više parametara – lokacije, obima projekta, tehničke sofisticiranosti opreme, vrste grejanja, hlađenja, veličine privatnog parka i tipa sadržaja, a da se proseku kreće oko 0.45 do 0.60 evro centi po metru kvadratnom neto kvadrature stana.\nMeđutim, i pored velike popularnosti i prednosti, koje donose kupcima stanova, kondominijumi nose i veću cenu kvadrata, a za ovakve komplekse, zasada, u Srbiji nema puno prostora van prestonice.\n“Van Beograda posmatrano izgradnja kondomonijuma bila bi moguća u Novom Sadu i eventualno Nišu, dok ostali gradovi nažalost još ne mogu da generišu tražnju za kondominijumima”, objašnjava Kalezić.\nPotražnja u Beogradu u međuvremenu, ne jenjava. Central Graden je, precizira Kalezić, u završnoj fazi prodaje, dok Voždove kapije uveliko napreduju sa prodajom i izgradnjom druge faze, pa se krajem 2018. očekuje da startuje i treća faza izgradnje kondominijuma.\nKondominijumi su bili i tema ovogodišnjeg Rebeca, konferencije koja se izvorno bavi promovisanjem tema koje su u vezi sa razvojem investicija u nekretnine, a na osnovu trendova o kojima se moglo čuti, dalji razvoj događaja na tržištu nekretnina ići će na ruku ovakvim tipu stanogradnje.\nNovogradnja je, kako je između ostalog istaknuto na skupu, primarni izbor kupaca prvenstveno iz razloga što novi kompleksi sa većim brojem jedinica donose nešto više od kupovine stana – čitav koncept sa obiljem propratnih sadržaja koji daju potpuno novi kvalitet života.\nZnačaj i kvalitet “finalnog proizvoda” kada je u pitanju kupovina nekretnina, istakao je i Đura Stanić, vodeći direktor Merin Asset Management.\n“Sami kupci su postali svesniji kada je u pitanju kvalitet radova, značaj garaža i parking prostora, centralne recepcije, a obezbeđenje kao i mnogi drugi bogati sadržaji olakšavaju način života”, naveo je on.\nInače, osim standarnih zahteva, poput povoljne lokacije i cene, te kvaliteta završnih radova, najčešći zahtevi kupaca stanova odnose se upravo na prateće sadržaje, a zatim i spratnost, pogled, orijentaciju prema suncu…\nPREUZETO SA PORTALA – EKAPIJA\nTagovi: kondominijum, nekretnine, novi beograd, stanovi


Jevtić i Bratu razgovarali o potrebi većeg angažovanja institucija u sprečavanju incidenata - Radio Kontakt Plus\nJevtić i Bratu razgovarali o potrebi većeg angažovanja institucija u sprečavanju incidenata\n15:48, 28.05.2020Izvor: Radio Kontakt plus\nMinistar za zajednice i povratak u kosovskoj vladi, Dalibor Jevtić i ambasador OEBS-a na Kosovu Jan Bratu, razgovarali su danas o poslednjim incidentima u kojima su Srbi povratnici bili na meti napadača.\nTokom susreta dva zvaničnika zaključeno je da je neophodno veće angažovanje svih institucija na Кosovu u rešavanju bezbednosnih incidenata koji su zadnjih meseci pogodili srpsku zajednicu i povratničke sredine, navodi se u saopštenju iz Ministarstva za zajednice i povratak.\nKako se navodi, Misija OEBS-a na Кosovu sa žaljenjem gleda na sve što se događa i zabrinuta je zbog učestalih napada na Srbe i njihovu imovinu na Кosovu.\nAmbasador Bratu je istakao da je misija OEBS-a povećala svoje prisustvo u mestima gde su se dešavali bezbednosni incidenti u kojima su meta bili Srbi povratnici i da su već preduzete aktivnosti na lokalnom, regionalnom i centralnom nivou u cilju institucionalnog rešavanja ovakvih problema, ističe se u saopštenju.\nJevtić je tokom sastanka zahvalio ambasadoru i Misiji OEBS-a na Кosovu što adekvatno reaguju i osuđuju sve incidente koji pogađaju nevećinske zajednice i njihovu imovinu.\n”Imamo primere da kada predstavnici međunarodnih organizacija više govore o problemima nevećinskih zajednica na Кosovu i kada postoji veće angažovanje, dolazi do pozitivnih promena. Upravo zbog toga je neophodno da se svi aktivnije uključimo u zaštitu prava zajednica i sprovođenju zakona”, kazao je Jevtić.\nSve zajednice, uključujući i nevećinske, treba da imaju jednaka prava i uživaju jednaku zaštitu na Кosovu i s tim u vezi je potrebna veća posvećenost i angažman pojedinaca i institucija na Кosovu, zaključeno je na današnjem sastanku.\nDogovoreno je i da se pokrene više inicijativa i konretnog zajedničkog delovanja svih insitucija u cilju zaštite imovine i života povratnika.


Potpredsednik Glavnog odbora SNS Milenko Jovanov optužio je opozicioni Savez za Srbiju da opet poziva na "pobunu, haos i krvoproliće", uz pomoć iz inostranstva.\n"Nakon nepunih mesec dana od kada su pozivali na državni udar i građanski rat, DJilasov, Obradovićev i Jeremićev savez je ponovio da je pobuna, haos i krvoproliće, uz mešanje stranog faktora, put kojim bi oni želeli da dođu na vlast", izjavio je Jovanov, prenosi u saopštenju SNS.\nPrema njegovim rečima, oni su "jasno poručili i da su svesni da 60 odsto građana Srbije podržava Vučića i da na izborima ne mogu da pobede i da zato treba da se spremaju za scenario nasilnog otimanja vlasti".\n"(Dragan) Đilas, (Vuk) Jeremić, (Boško) Obradović i ostali članovi tog putujućeg cirkusa, dakle, zamišljaju Srbiju kao banana državu kojom, uz pomoć stranaca, upravlja odnarođena hunta korumpiranih i bahatih lopuža, koju od sopstvenog naroda čuvaju policija i državna bezbednost", rekao je Jovanov.\nOn je dodao da tu, međutim, postoji "jedan mali problem", jer "za tu i takvu viziju Srbije moraće, uprkos njihovim snovima o državnim udarima, pobunama i krvoproliću, neko da glasa".\nJovanov je podsetio da se "u Srbiji na vlast dolazi i dolaziće se isključivo na izborima", a, kako je istakao, "narod je na izborima jasno pokazao da podržava i želi normalnu, uspravnu, ekonomski snažnu i uspešnu Srbiju, kakvu gradi i za kakvu se bori (predsednik Srbije i SNS) Aleksandar Vučić".\n"Istovremeno je narod pokazao i da mu ne pada na pamet da na vlast i na svoju grbaču ponovo dovodi gomilu štetočina koja ga je opljačkala i osiromašila, dok se sama na toj muci i propasti obogatila", zaključio je Jovanov.\nLideri Sаvezа zа Srbiju ocenili su ranije da nijedna vlast do sada nije u bescenje rasprodavala rudna bogatstva, vodu i zemljište. Oni su poručili da nije daleko dan kаdа će režim Srpske napredne stranke početi dа se ruši.\nSrpska napredna stranka ostvarila istorijski rezultat u Majdanpeku\nSrpska napredna stranka proglasila je pobedu na redovnim lokalnim izborima u Majdanpeku


SDA dala podršku Cikotićevom planu, od HDZ-a i SNSD-a traže da prestanu sa opstrukcijama – Fokus.ba\nZatraženo je od institucija vlasti na svim nivoima da se u skladu sa svojim zakonskim obavezama uključe u rješavanje migrantske krize\n– U tom smislu, tražimo da se hitno pokrenu aktivnosti na zaštiti istočne granice BiH, preko koje migranti ulaze na našu teritoriju. Nastavićemo da insititramo na angažiranju nenaoružanih pripadnika Oružanih snaga BiH, koji bi na istočnoj granici i migrantskim rutama trebalo da postave inžinjerijske zapreke. Tražimo i jačanje kapaciteta Granične policije, kako u ljudstvu, tako i u tehničkom smislu. Očekujemo da se u rješavanje migrantske krize uključe policijske i sigurnosne agencije iz svih dijelova BiH i formiranje mješovitih timova, koje bi pod komandom Granične policije pojačali prisustvo i kontrole u graničnom pojasu – navedeno je u zaključku.\n– Od Tužilaštva BiH tražimo da odmah pokrenu postupak protiv ministra unutarnjih poslova RS i drugih zvaničnika ovog eniteta koji su javno priznali da pomažu migrantima u transportu prema Unsko-sanskom kantonu, jer to predstavlja krivično djelo. SDA insistira da nadležne institucije BiH, u skladu sa međunarodnim ugovorima, otpočnu sa vraćanjem migranata u zemlje njihovog porijekla – navedeno je.\n– Licemjerno je da vlasti entiteta RS i Milorad Dodik odbijaju sve odluke, od jačanja istočne granice do raspoređivanja migranata na cijelu teritoriju BiH, a da onda optužuju predstavnike bošnjačke politike kako žele da migranti ostanu u BiH. Jasno je da se iza svega krije islamofobna politika koja Bošnjake želi optužiti za sve sigurnosne probleme koje migrantska kriza donosi sa sobom. SDA od Evropske unije i organizacija koje upravljaju migrantskom krizom, poput UNHCR-a i IOM-a, zahtjeva odlučniji pristup, kao i veću tehničku i materijalnu pomoć institucijama BiH – istaknuto je.\n– Trenutna politika rukovodstva Srbije i rukovodstva RS u mnogome podsjeća na odnos koji je Miloševićev režim imao sa ratnim zločincem Radovanom Karadžićem. To je rezultiralo agresijom na BiH, etničkim čišćenjem i genocidom u Srebrenici, ali i time da je politički vrh Srbije i bosanskih Srba završio u Hagu, na dugogodišnjim robijama. Posljednji u nizu ataka na Bosnu i Hercegovinu je pokušaj da se status jednog njenog entiteta, Republike Srpske, veže za rješavanje pitanja statusa Kosova, a što inaugurira upravo Dodik u prisustvu Vučića – navedeno je.\n– Bolji odnosi Srbije i Bosne i Hercegovine, kao i Srba i Bošnjaka, svima su potrebni. Ukoliko je Vučić zaista opredijeljen da ih gradi, onda je recept jednostavan: neka srbijansko rukovodstvo poštuje Bosnu i Hercegovinu, neka se ne miješa u njena unutarnja pitanja i neka se suoči sa prošlošću. To je najmanje što je Srbija dužna Bosni i Hercegovini nakon agresije, razaranja i patnje koju je nanijela njenim narodima – ističu iz SDA.


Predstavljen do sada neobjavljen Kočićev rukopis "Sudanija"\nNevena Vržina, FOTO: J. Đurđević 11.05.2017 17:45\nBANJALUKA - Do sada neobjavljeni rukopis pod nazivom "Sudanija, komedija u četiri čina s pevanjem", dramatizacija koju je Petar Kočić pisao u duševnoj bolnici u Beogradu 1915. godine, predstavljen je danas u Narodnoj i univerzitetskoj biblioteci RS (NUB RS) u Banjaluci.\nNaime, prošle godine su, povodom stogodišnjice od smrti Petra Kočića, NUB RS i "Službeni glasnik RS", pod naslovom "S planine i ispod planine i druga proza", objavili kritičko izdanje pripovijedaka ovog velikana srpske književnosti.\nTom prilikom priređivači pomenutog kritičkog izdanja Dušan Ivanić (Univerzitet u Beogradu) i Vanja Šmulja i Spomenka Kuzmanović (NUB RS) prvi put su se, istražujući građu u Narodnoj biblioteci Srbije, sreli sa autografom "Sudanije".\nLjilja Petrović-Zečić, direktorica NUB RS, napomenula je da su prilikom prvog susreta sa ovim rukopisom priređivači uočili velike sličnosti sa autografom "Mrgude", jedinim sačuvanim Kočićevim rukopisom, i posumnjali su da je ova prerada "Sudanije" isto tako pisana Kočićevom rukom.\nNa njenu priču nadovezala se i Spomenka Kuzmanović, koja je brojnoj novinarskoj ekipi pojasnila da je ovaj autograf sve do sada bio neotkriven iz razloga što se smatralo da je autor te prerade Milan Jovanović Stojimirović, pisar iz duševne bolnice u kojoj je boravio Kočić, ali, između ostalog, i zbog toga što "Sudanija" nije među onim Kočićevim ostvarenjima koja su inspirisala istraživače.\n"Sličnost sa rukopisom 'Mrgude' nije nam bila dovoljna da sa sigurnošću možemo u javnosti reći da je i drama 'Sudanija' Kočićevo djelo. I onda smo se obratili Jedinici za forenziku Kriminalističko-tehničkog centra MUP RS i sa njima smo počeli da prikupljamo podatke. Prvo smo pogledali Stojimirovićev rukopis koji nam je stigao iz Muzeja iz Smedereva, a koji je potvrdio da 'Sudanija' definitivno nije njegovo djelo", pojasnila je ona.\nSlučaj je dalje zahtijevao još stručniju potvrdu, odnosno potvrdu od strane forenzičkih vještaka.\nLjubomir Gogić, vještak u MUP-u RS, potvrdio je da su ustanovili relevantne podudarnosti rukopisa "Mrgude" i "Sudanije", ali to nije bilo dovoljno pa su tražili i Kočićeve rukopise koji su nastali u približno vrijeme kada i ovaj autograf.\n"Prilikom analize utvrđeno je da je to nepotpun rukopis, koji se ne odmiče od bukvarskih formi slova, što je čudno, uzimajući u obzir činjenicu da je Kočić bio književnik koji se pismeno savršeno izražavao. Takođe se primjećuje i podrhtavanje ruke, odnosno došlo je do regresije njegovog pisanja", potvrdio je Gogić.\nNakon više od dva mjeseca rada tim je došao do zaključka da je u pitanju rukopis Petra Kočića.\nDramu "Sudanija, komedija u četiri čina s pevanjem" Kočić je pisao u duševnoj bolnici u Beogradu u ljeto i jesen 1915. godine.\nVanja Šmulja iz NUB RS je navela da je sadržinski u pitanju fabula "Sudanije" transponovana u dramsku formu, s dodatkom dvije pjesme i par detalja o advokatu Ratku Zmijanjcu ili rješavanju agrarnog, odnosno pitanja kmetskih odnosa, nezavršena, nekompletna, bez veće umjetničke vrijednosti, estetski neuporediva s pripovijetkom (pogotovo po pitanju jezika, koji je jedan od najkarakterističnijih elemenata Kočićevog stvaralaštva).\n"Primjetno je da su numeracije, od kojih su neke pisane i naopako, kao i samo imenovanje likova zbrkani. Ali isto tako, u pitanju je, i to ne samo formalno, jedna nova kockica u mozaiku srpske književne istoriografije, i svakako jedno novo polazište za proučavanje Kočićevog života i djela", rekla je ona.\nPetrović-Zečićeva je potvrdila da NUB RS ove godine, povodom 140 godina od rođenja Petra Kočića, priređuje jubilarno izdanje "Sudanije". Priređuje se kao pripovijetka (kako je do sada i objavljivana) i kao drama, prema rukopisu prerade "Sudanije", a sve bi trebalo biti objavljeno do septembra.\n- Pisan grafitnom olovkom\n- Nastao u ljeto-jesen 1915. godine\n- 10,5x17x5 - format papira\n- 79 strana ima tekst


Davenport: Kao što vam je poznato, veliki posao je u tom pogledu već obavljen i sadržan je u Ahtisarijevom planu za Kosovo. Moguće je da neki ljudi nisu u potpunosti svesni da elementi tog plana predviđaju veoma značajne garancije za zaštitu prava srpske i drugih nacionalnih zajednica na Kosovu – u mnogim oblastima, kao što su policija, pravosuđe, obrazovanje, zdravstvena zaštita i druge. A, razume se, tu je i EULEX u čijim redovima je osoblje iz čitave Evropske unije, koji ima mandat da unapredi vladavinu prava na Kosovu.\nMi smo, štaviše, veoma impresionirani odlučnošću kojom Srbija korača putem svojih evrointegracija. Takođe smo svedoci da je na tom putu tokom poslednjih dvanaest meseci postigla značajan napredak, tako da je dobijanje statusa zemlje-kandidata za Evropsku uniju sada veoma realna perspektiva. Drugim rečima, realno je očekivati da će Evropska komisija za par dana doneti pozitivno mišljenje i preporuku da se Srbiji dodeli status EU kandidata.


HivSeks i zdravljeŽiveti zdravo\nPostavio Redakcija Kucnilekar\t OdDec 1, 2014\nBesplatno i anonimno testiranje u Beogradu može da se obavi u Gradskom zavodu za javno zdravlje od 8 do 17 časova i u Zavodu za zaštitu zdravlja studenata Od 8 do 19 časova\nBEOGRAD – Institut za javno zdravlje Srbije pozvao je, povodom Svetskog dana borbe protiv AIDS, 1. decembra, sve koji su imali neko rizično ponašanje u bližoj ili daljoj prošlosti da se posavetuju i besplatno i anonimno testiraju na HIV.\nNacionalna kampanja povodom obeležavanja Svetskog dana borbe protiv AIDS-a u Srbiji je počela krajem novembra i trajaće do sredine decembra, pod sloganom “Popunimo prazninu u znanju, prevenciji i podršci osobama koje žive sa HIV-om”.\nNadležni su povodom ovog dana pozvani da popune praznine u dostupnosti lekova za decu – tako će svoj deci koja žive sa HIV-om u svetu biti omogućeno lečenje, a ne samo svakom četvrtom detetu kao što je to danas.\nI na kraju, treba popuniti praznine u dostupnosti preventivnih i drugih usluga jer sve osobe mogu biti uključene kao deo rešenja, navedeno je u saopštenju. Ovaj dan predstavlja jedinstvenu priliku da predstavnici vlada, državnih institucija i javno zdravstvenih ustanova u saradnji sa ostalim partnerima informišu javnost o aktuelnoj epidemiološkoj situaciji i da podstaknu celokupnu društvenu zajednicu da svima obezbedi nediskriminatoran i neosudujući pristup adekvatnim uslugama iz domena prevencije HIV infekcije, kao i terapiji, nezi i podršci za osobe inficirane HIV-om.\nAktivnosti koje prate obeležavanje 1. decembra u Srbiji se sprovode u saradnji sa Ministarstvom zdravlja, institutima i zavodima za javno zdravlje, Ministarstvom omladine i sporta – kancelarijama za mlade, UN agencijama, civilnim sektorom, Unijom organizacija Srbije koje se bave zaštitom osoba koje žive sa HIV-om, domovima zdravlja, Crvenim krstom Srbije, školama i medijima.\nNeverovatno: Rešite se glavobolje za samo 50 sekundi!( VIDEO)


Matić: Sporazum sa Rusijom o gasu odlicna vest za Srbiju\nTanjug 1. juna 2022. 16:29\nBEOGRAD – Produženje važenja Uredbe Vlade Srbije o gorivu je u funkciji zaštite standarda građana i normalnog funkcionisanja života, jer su energenti preduslov za to a njihova cena je važna i za određivanje inflacije i to je jedan od razloga zašto je Vlada odlučila da uredba i dalje bude na snazi, izjavila je za Tanjug ministarka trgovine, turizma i telekomunikacija Tatjana Matić.\nOna je ocenila da je veoma dobro što je predsednik Srbije Aleksandar Vučić postigao sa Rusijom sporazum o gasu i da se očekuje da će se nakon tog dogovora kraj godine dočekati mnogo mirnije i da će to uticati na povoljniju situaciju sa enetegntima.\n„To je veoma dobra vest koja će pozitivno uticati i na dalje inflatorne pritiske u Srbiji“, istakla je Matić..\nKada je reč o samitu Otvorenog balkana u Ohridu koji je planiran za 7. i 8. jun i gde se očekuje da i Crna Gora bude posmatrač, ministarka je rekla da je inicijativa Otvoreni Balkan dobra perspektiva za ceo region.\n„Dobro je što će doći i crnogorski premijer Dritan Abazović i to je korak bliže pridruživanju Crne Gore ovoj inicijativi koja ima za cilj da nas ujedini u ekonomskom boljitku“ rekla je ona.\nMatić je navela da bi na samitu trebalo da se potpiše više sporazuma i memoranduma koji će olakšati promet roba i usluga i da će građani na taj način osetiti benefite ove inicijative.


RTS :: Beograd će se odužiti lekarima preminulim od kovida 19 kada se steknu uslovi\nDruštvo Beograd će se odužiti lekarima preminulim od kovida 19 kada se steknu uslovi\nponedeljak, 10. avg 2020, 15:28 -> 16:06\nKomisiji za spomenike i nazive trgova i ulica Skupštine Grada Beograda 5. avgusta pristigla je inicijativa Lekarske komore Srbije da se imenuju ulice u Beogradu po prof. dr Radanu Džodiću i prof. dr Draganu Markoviću, eminentnim stručnjacima, koji su preminuli od posledica koronavirusa.\nPredsednica Komisije Andrea Radulović je u odgovoru Lekarskoj komori Srbije navela da bi imenovanje ulica po prof. dr Džodiću i prof. dr Markoviću bio čin odavanja počasti svim lekarima koji su izgubili živote od posledica koronavirusa, navodi se u saopštenju Sekretarijata za informisanje grada Beograda.\nRadulović je istakla da to mišljenje dele i članovi Komisije za spomenike i nazive trgova i ulica, kao i odbornici Skupštine grada, ali prateći i poštujući dosadašnju praksu u radu Komisije, neophodno je da se imenovanja delova grada, kao i podizanja spomenika čine sa određene istorijske distance.\nZbog toga je neophodno da prođu minimum tri godine od nečije smrti, kako bi se inicijativa našla na dnevnom redu Komisije, a zatim Skupštine Grada Beograda, kao što je to bio slučaj za patrijarha Pavla, Velimira Batu Živojinovića, Dragana Nikolića i ostala velika imena koja su ostavila trag u istoriji naše prestonice.\nPredsednica Komisije je zahvalila na podnetoj inicijativi, koja će biti uzeta u razmatranje i usvojena čim se za to stvore neophodni uslovi.\nZahvalila je i u ime svih Beograđana našim najvećim herojima, lekarima i medicinskom osoblju, koji se svakodnevno bore za živote građana.\nU odgovoru je pozvala Lekarsku komoru Srbije da podnese i druge predloge, jer je u prošlosti bilo i drugih lekara koji su svojim radom, humanošću i delima zaslužili da ih se Beograd seća.


PCVesti - Pikoćelije i satelitska tehnologija odnose GSM na more\nPokrivenost planete globalnim sistemom za mobilne komunikacije (GSM), proširuje se na brodove za krstarenje, feribote i trgovačke brodove zahvaljujući pikoćelijskim baznim stanicama i satelitskoj tehnologiji, poručila je britanska kompanija ip.access.\nIp.access je u ponedeljak 2. februara objavio da je sklopio ugovor sa irskom kompanijom Blue Ocean Wireless – globalnim bežičnim operatorom specijalizovanim za sektor trgovačke mornarice čiji brodovi plove morima i okeanima. Kompanija će koristiti pikoćeliju nanoGSM koju proizvodi ip.access da bi omogućila bežično telefoniranje na trgovačkim brodovima.\nPikoćelija (kompletna GSM bazna stanica veličine knjige) instalirana na brodu povezana je na Remote Gateway koji pretvara poziv s mobilnog telefona u uskopojasni IP signal signal za prenos preko satelitske mreže.\n„To znači da sada vaš mobilni telefon radi, a ranije nije mogao. Prema tome, umesto da koristite brodski telefon možete da upotrebite svoj“, rekao je direktor ip.accessa, Stiven Malinson, dodajući da trenutno pregovaraju i s kompanijama koje će pikoćelije montirati na brodovima za krstarenje i feribotima.\nPikoćelije su se tradicionalno koristile da poboljšaju pokrivanje u velikim poslovnim zgradama, ali se sada koriste i u drugim oblastima, uključujući brodove i avione, kaže Malinson.\nSam proizvod u međuvremenu evoluira. Aktuelna verzija pikoćelije nanoGSM podržava tehnologije GSM, GPRS i EDGE, a uskoro će joj se dodati podrška za brže mreže. Kompanija će o svojim najnovijim proizvodima govoriti na predstojećem kongresu Mobile World koji će se od 16. do 19. februara održati u Barceloni.\n|Search:Find More About Pikoćelije i satelitska tehnologija odnose GSM na more|


Visoka aprilska međugodišnja inflacija od 2,8 odsto izazvana je privremenim faktorima, a prema projekciji Narodne banke Srbije (NBS), inflacija u našoj zemlji će i u narednim godinama ostati pod kontrolom i kretaće se u granicama dozvoljenog odstupanja od cilja, kaže Jorgovanka Tabaković, guverner NBS.\nTabaković objašnjava da je sada pod uticajem izlaska iz pandemije i rasta cena primarnih proizvoda na svetskom tržištu inflacija u većini zemalja, pa i u Srbiji, nešto veća nego prošle godine.\n“Privremeni faktori koji utiču na takvo kretanje inflacije su pre svega svetska cena nafte, koja se, nakon istorijski najnižeg nivoa zabeleženog u toku pandemije, ove godine oporavlja i dostigla je pretkrizni nivo. To se preliva na rast cena derivata nafte u svim zemljama, pa i u Srbiji”, ističe Tabakovićeva.\nKaže da je pored cene nafte, privremeni faktor rasta inflacije i rast cena hrane.\nOn je pre svega posledica viših cena primarnih poljoprivrednih proizvoda na svetskom tržištu i rasta cena povrća na domaćem tržištu u aprilu zbog hladnog vremena, kao i niske baze iz istog perioda prethodne godine.\n“Prestanak delovanja ovih faktora i izlazak ovogodišnjih poskupljenja hrane i naftnih derivata iz međugodišnjeg obračuna inflacije, doprineće da se inflacija od drugog tromesečja naredne godine nađe u donjem delu ciljanog raspona od tri plus-minus 1,5 odsto”, naglašava Tabaković.\nNa pitanje koliko lična potrošnja doprinosi privrednom rastu i kakav uticaj na potrošnju i rast imaju mere pomoći države građanima, ona odgovara da je ova potrošnja jedan od stubova privrednog rasta u svim zemljama.\nIstiče da je jedino privredni rast od koga korist imaju svi slojevi društva održiv i poželjan u dugom roku.\nKaže, međutim, da nije suština u tome da li lična potrošnja raste, već po kojoj stopi.\n“Potrebno je da u srednjem i dugom roku lična potrošnja raste nešto sporije od ukupnog bruto domaćeg proizvoda (BDP), čime se njeno učešće u BDP-u postepeno smanjuje, a istovremeno otvara prostor za rast investicija i neto izvoza. To je najpoželjniji model privrednog rasta i upravo po njemu srpska privreda raste od 2015. godine”, objašnjava Tabaković.


"Vjerujem da će iskreni ljudi dobiti podršku" - Leutar.net\n„Vjerujem da će iskreni ljudi dobiti podršku“\n26. septembra 2020. LEUTAR Vijesti, Hercegovina 0\n– Vjerujem u 15. novembar, dan kada će pošteni i iskreni ljudi dobiti podršku svojih građana i priliku da budu nosioci promjena u Republici Srpskoj.\nOvo je poruka iz Trebinja Draška Stanivukovića (PDP), koji je juče boravio u tom gradu i dao bezrezervnu podršku Iliji Stankoviću (SDS) u trci za gradonačelnika tog grada.\n„Posjetio sam farmu gospodina Ilije Stankovića, čestitog domaćina, privrednika i kandidata za gradonačelnika Trebinja.\nVjerujem u 15. novembar, dan kada će pošteni i iskreni ljudi dobiti podršku svojih građana i priliku da budu nosioci promjena u Republici Srpskoj“, napisao je Stanivuković na svom fejzbuk profilu.\nIlija Stanković je poznat i poštovan na području Hercegovine i njegov dosadašnji angažman u poslovnom i privatnom angažmanu nema negativnih elemenata koji bi ga mogli kompromitovati u trci za gradonačelika Trebinja, iako protiv sebe ima „mašineriju“ novokomponovanih trebinjskih moćnika predvođenih Lukom Petrovićem.\nStanković vjeruje u snagu Trebinjaca, da će znati koga treba podržati 15. novembra i da će to biti svojevrsni referendum za bolje Trebinje, gdje će se donositi sve odluke od interesa građana.


U periodu od sredine februara do sredine marta 2015. godine realizovan je pilot projekat AS grupacije pod nazivom „Gradimo zajedno bolju BiH“. Ovaj projekat je podrazumijevao uključivanje učenika osnovnih škola sa područja cijele općine Zavidovići i to na način da osnovci učestvuju na konkursu sa temom: „Naša tradicija uz Zlatnu džezvu“. Projektom je obuhvaćeno čak 3.500 učenika osnovnih škola u općini Zavidovići, dok je na već pomenuti konkurs pristiglo oko 1.000 radova djece od prvog do devetog razreda.\nNa ovaj način, osnovci sa područja općine Zavidovići su dali svoj doprinos u očuvanju tradicije Bosne i Hercegovine, kao i značajan kreativni doprinos razvoju jednog od najznačajnijih bosankohercegovačkih brendova – naše Zlatne džezve. Vjerovatno i najteži dio projekta bio je odabir najkreativnijih radova jer su djeca pokazala izuzetne talente izražavajući se kroz likovne i literarne radove.\nKupuj domaće —–> Gradi BiH!


Datum objave: 21.09.2016 18:06\nKomesar Han je potvrdio podršku politici proširenja i evropskoj perspektivi država Zapadnog Balkana i pohvalio napore zemalja u ostvarivanju ciljeva zacrtanih na Samitu u Parizu. U tom smislu, dodatno je ukazao na potrebu daljeg rada na mekim mjerama kako bi se omogućilo nesmetano infrastrukturno povezivanje unutar Balkana i prema Evropskoj uniji. Ambasador Pejović je predstavio aktivnosti koje Crna Gora sprovodi u finalizaciji sprovođenja mekih mjera u saobraćaju i energetici, kao i kreiranju mreže za obuku mlađih državnih službenika na temu evropskih poslova. Takođe, ukazao je na potrebu bolje koordinacije i efikasnijeg rada u okviru regionalnih inicijativa. Predstavio je i napredak koji je Crna Gora ostvarila tokom četiri godine vođenja pristupnih pregovora za članstvo u EU istakavši da su sprovedene reforme već dale konkretne vidljive rezultate u pojedinim oblastima. Dogovoreno je da se do kraja godine u regionu održi novi sastanak ministara vanjskih poslova Zapadnobalkanske šestorke. Share


UNESKO: Zahtev Kosova za članstvo nije stigao\nFoto: AP 2013.\nPotvrđeno u Parizu\nSnezana Djuric Pijevac\t 24.07.2015. 10:30h 23:38h\nZbog ove namere Prištine srpska diplomatija poslednjih dana je na nogama i pokušava da obezbedi da neodlučne zemlje ipak glasaju protiv i ne ostanu uzdržane\nBEOGRAD - U sekretarijat Uneska nije stigao zahtev Kosova da postane član ove organizacije Ujedinjenih nacija, potvrđeno je u sedištu te organizacije UN, u Parizu.\nPriština je još pre sedam dana saopštila da je takva molba poslata. Zbog ove namere kosovskih zvaničnika, piše list, srpska diplomatija poslednjih dana je "na nogama" i pokušava da obezbedi da zemlje koje su neodlučne da li da podrže Prištinu, ipak glasaju protiv i da ne ostanu uzdržane, jer bi i time, posredno, popločale put kosovskom članstvu.Cilj je da se spreči prolaz u ovu organizaciju, jer bi, u suprotnom, svi srpski spomenici koji su pod zaštitom Uneska, bili "pripisani" Prištini, navodi beogradski dnevnik.\nMatematika ovog puta ne ide u korist Beograda, pošto je od 58 članica Izvršnog odbora Uneska, kosovsku državnost priznalo njih 33. Pravila su takva da je dovoljna prosta većina, pa da prištinski zahtev stigne do generalne konferencije Uneska koja se održava sredinom novembra.\nU aktuelnom sastavu IO, koji će se sastati u oktobru, Srbija nema svog predstavnika, a od država koje su priznale Kosovo tu su Albanija, Austrija, Francuska, Nemačka, Italija, Japan, SAD... Ukoliko kosovski zahtev stigne u Pariz, a generalni sekretar Uneska Irina Bokova ga prosledi ka IO, dovoljno će biti da jedna ili dve članice ovog tela zatraže da se kandidatura Kosova uvrsti u dnevni red i da se o njoj glasa na ovom nivou, navode Novosti.\nSledeći korak je Konferencija, a prema računici Prištine tamo je od 195 članica Kosovo priznalo nih 111, a uzdaju se i u glasove država koje ih ne smatraju državom i koje su im do sada davale podršku za ulazak u druge međunarodne organizacije.(Tanjug/Večernje novosti)


Svi ćemo se zaraziti koronom, pre ili kasnije - Domino Magazin\nNaslovna Život Zdravi život Svi ćemo se zaraziti koronom, pre ili kasnije\n“Svako od nas će pre ili kasnije imati koronu, ako pre toga ne umre”, rekao je austrijski infektolog Franc Alerberger.\nOn ne veruje da će koronavirus biti iskorenjen i smatra da će se “svako od nas pre ili kasnije zaraziti”. Ipak ističe da se radi o mnogo bezopasnijoj bolesti nego što se pre deset meseci strahovalo.\n“Ovaj virus će nam ostati. Svako od nas će pre ili kasnije imati koronu, izuzev ako pre toga ne umre”, poručio je Alerberger koji je i direktor Odeljenja za javno zdravlje Agencije za zdravstvo i bezbednost ishrane (AGES).\nDoktor očekuje da će vakcina protiv koronavirusa stajati na raspolaganju najranije od jula iduće godine.\n“Moramo pripaziti da ne doživimo iznenađenje u negativnom smislu. Ako budemo imali 4.000 ili 5.000 novozaraženih dnevno, moramo računati s tim da će medicinski kapaciteti biti na njihovim granicama, da će biti smrtnih slučajeva u staračkim domovima, a političari izloženi masivnom pritisku. Ne možemo, u principu, sprečiti pojedinačne smrtne slučajeve, ali možemo da tok usporimo”, rekao je Alerberger dodajući da očekuje vrhunac kovid-infekcije u decembru ili januaru. b92, tanjug\nPrethodni članakDiesel podseća na sve što NISTE uradili u 2020 godini\nSledeći članakThe Suicide Squad 2 – Niko nije siguran


Saradnja Srbije i Holandije i prevazilaženje ekonomske krize tokom pandemije – SDP Srbije\nSaradnja Srbije i Holandije i prevazilaženje ekonomske krize tokom pandemije\nPočetna/Vesti/Saradnja Srbije i Holandije i prevazilaženje ekonomske krize tokom pandemije\nMinistarka trgovine, turizma i telekomunikacija, Tatjana Matić i ambasador Holandije u Srbiji, Hiles Beshor Pluh, razgovarali su na današnjem sastanku o jačanju ekonomske saradnje između dve zemlje i zajedničkom prevazilaženju ekonomskih posledica pandemijske krize.\nOni su se saglasili da su socijalna odgovornost, prava radnika i vladavina prava najbitnija pitanja u krizi izazvanoj pandemijom koronavirusa, pre svega za građane, ali i za biznis, odnosno investitore.\nMinistarka Matić je izrazila očekivanje da će nakon teških meseci po život i ekonomiju u Srbiji i kraja fiskalne godine, vakcina doneti neku vrstu stabilizacije, ističući da je kriza najviše pogodila sektor turizma kojem resorno ministarstvo nastoji da pomogne.\nAmbasador Pluh je konstatovao da bi i nakon završetka krize trebalo prodiskuvati o tome kako bi se ovakvi udari na ekonomiju mogli preduprediti, napominjući da je za holandske firme i preduzeća u ovom periodu najvažnije da se sačuvaju radna mesta.\nUčesnici sastanka su utvrdili da postoje i veliki problemi sa zagađenjem i da je potrebno raditi na ekološkim standardima, što bi bilo važno i za imidž Srbije, najpre u oblasti trgovine, odnosno kvaliteta poljoprivrednih proizvoda.\nAmbasador je izrazio zadovoljstvo zbog činjenice da je Holandija na prvom mestu prema stranim ulaganjima u Srbiji, dodavši da su otvoreni i za saradnju u cilju zajedničkog delovanja na trećim tržištima.


RTS :: Protivnici otvaranja rudnika jadarita na sastanku sa premijerkom\nDruštvo Protivnici otvaranja rudnika jadarita na sastanku sa premijerkom\nčetvrtak, 04. mar 2021, 16:10 -> 16:33\nProtivnici otvaranja rudnika jadarita na sastanku sa premijerkom\nPredstavnici nekoliko organizacija koje se protive otvaranju rudnika jadarita otišli su na razgovor sa premijerkom Anom Brnabić, kako bi joj predali peticiju protiv tog projekta, koju je potpisalo više od 32.000 ljudi.\nPotpisi su prikupljani posredstvom organizacije "Kreni – promeni", a akciju su podržali Udruženje za zaštitu ustavnosti i zakonitosti, Odbranimo reke Stare planine i Podrinjski antikorupcijski tim, dok je sastanak organizovan uz pomoć narodnog poslanika Vladana Glišića.\nU ime protivnika projekta govoriće profesorka Dragana Đorđević, koja je novinarima rekla da je reč o opasnoj tehnologiji po živi svet u plodnom delu Srbije i da će biti ugrožene reke koje se ulivaju u Drinu.\nToksini sa jalovišta raznosiće se i ulaziće u zemljište i vodotokove, što znači da će biti ugroženi oni koji ostanu da žive u okolini rudnika, rekla je Đorđevićeva.\nNa pitanje da li misle da će premijerka uvažiti njihove primedbe, Đorđevićeva je rekla da je njihovo da predstave probleme, a oni koji donose odluke rešiće na kraju.\nPredstavnik organizacije "Ne damo Jadar" i meštanin područja na kojem se planira rudnik Zlatko Kokanović rekao je da su građani tog kraja u okolini Loznice zabrinuti i uplašeni, da kompanija Rio Tinto, koja planira otvaranje rudnika, na njih vrši pritisak da prodaju zemlju, a da građani najviše strahuju jer se na tom području nalaze dve plavne reke.\nGlišić je rekao da je sastanak organizovao jer je potreban društveni dijalog, a da je tema ozbiljna, jer se tiče moguće ekološke katastrofe.


Bolja Tuzla | Veliki pad broja oboljelih od COVID-19\nDok povoljna epidemiološka situacija obilježava prethodnih sedam dana, na proces vakcinacije nepovoljno utiču nedovoljne količine vakcina protiv Covid-19 i sporost kojom pristižu na područje Tuzlanskog kantona, rezime je današnjeg sastanka Koordinacionog tijela Vlade Tuzlanskog kantona za praćenje stanja pandemije COVID-19. Prema riječima ministra zdravstva TK Bože Jurića zabilježen je veliki pad broja oboljelih a registrovano 143 novih slučajeva COVID-a u 1600 testiranih, dok je 20 građana preminulo.\nU Kantonalnom zavodu za javno zdravstvo u narednim danima očekuju dolazak 4800 Pfizer i 10 000 AstraZeneca vakcina protiv Covid-19. Čitav proces vakcinacije još uvijek ide putem timova porodične medicine a trenutno se na Platformi za vakcinaciju registrovalo 14000 građana. Kada je u pitanju oprema do sada je od UNDP-a došlo 39000 maski i oko 30000 rukavica a očekuje se i isporuka od 25 000 rukavica. Neophodni za ispravno funkcionisanje procesa vakcinacije: šprice, igle, tupferi i kutije za otpad već su isporučeni protekle sedmice, dok se početkom naredne očekuje velika količina PCR testova i briseva kao i frižider za održavanje hladnog lanca za potrebe Zavoda za javno zdravstvo.


"Neko priprema neprijateljsko preuzimanje Energoprojekta" - Bizlife.rs\n“Neko priprema neprijateljsko preuzimanje Energoprojekta”\n07:52 Beograd, 24/03/2017\nGeneralni direktor beogradskog Energoprojekta Vladimir Milovanović izjavio je da su sumnjive okolnosti kupoprodaje akcija tog preduzeća na Beogrdskoj berzi, što izaziva sumnju da se priprema “neprijateljsko” preuzimanje Energoprojekta.\nOn je u intervuju za Blic kazao da je promet akcijama Energoprojekta na Beogradskoj berzi u februaru ove godine bio na nivou godišnjeg prometa za 2016. godinu.\n“Trgovina akcijama je realizovana pod sumnjivim okolnostima koje ukazuju na moguće manipulacije na tržištu kapitala, sa kupcima skrivenim iza zbirnih računa. Sumnjive okolnosti kupoprodaje akcija i činjenica da se ‘kupac’ skriva, ukazuju na potencijalne ambicije da se možda priprema ‘neprijateljsko’ preuzimanje Energoprojekta. Zato smo podneli prijavu Komisiji za hartije od vrednosti, čije nalaze očekujemo”, rekao je Milovanović.\n“Za ovakav stav postoji nedvosmislena podrška države Srbije koja je pojedinačno najveći vlasnik Energoprojekta i u čijem vlasnišvu je paket akcija od 33,58 odsto. Zato se i postavlja pitanje ko je dovoljno drzak da ide protiv države”, kazao je Milovanović.\n“To je bilo iznenadjenje i za mene i sve ostale. Desilo se bez najave, a transakcija vredna oko četiri miliona evra obavljena je za samo 30 sekundi od objave ponude za prodaju akcija na Beogradskoj berzi. Postavlja se pitanje ko je imao spremnih oko 500 miliona dinara na namenskom računu za kupovinu ovih akcija”, rekao je Milovanović.\nDodao je da je kao posledica te iznenadne odluke Dunava i švedski investicioni fond Ist kapital odlučio da učini isto i proda svojih 2,29 odsto akcija čija je vrednost oko 2,7 miliona evra, “jer su se sa pravom zapitali šta se dešava ako državna firma prodaje svoje akcije u Energoprojektu”.\n“Razlozi Dunav osiguranja za donošenja odluke o prodaji akcija, okolnosti pod kojima je ta odluka doneta i ko je tu odluku doneo, kao i sam način na koji je izvršena prodaja na berzi, su posebna tema kojom teba da se pozabavi vlasnik Dunav osiguranja, odnosno Republika Srbija, dok je za nas mnogo važnije da se utvrdi ko je i na koji način te akcije kupio i koji su izvori finansiranja dve transakcije vredne oko sedam miliona evra”, naveo je Milovanović.\n“Naša saznanja, kao i dokaze s tim u vezi dostavili smo Komisiji za hartije od vrednosti, koja bi sada trebala da utvrdi ko su stvarni kupci ovih značajnih paketa akcija i potvrdi naše sumnje u vezi sa njihovim zajedničkim delovanjem sa odredjenim akcionarima koji su već u vlasničkoj strukturi. Ako se dokaže da je reč o zajedničkom delovanju, biće jasno da kupac akcija nije postupio u skladu sa Zakonom i moraće da se suoči sa posledicama”, rekao je Milovanović.\nObjašnjavajući šta je sporono u kupovinu akcija Enrgoprojekta na Beogradskoj berzi, on je kazao da ukoliko i Komisija za hartije od vrednosti potvrdi sumnje i dokaze koje su iznete u prijavi pokazaće se da su kupci tih akcija zajedno sa povezanim licima zapravo već stekli više od 25 odsto ukupno emitovanih akcija, što je po zakonu granica kada nastupa obaveza davanja ponude za preuzimanje.\n“Ako smo mi u pravu, da su akcije kupila lica povezana sa postojećim značajnim akcionarima, onda to znači da je grubo prekršen zakon, što sa sobom nosi ozbiljne konsekvence. Energoprojekt isključivo kroz institucije može da rešava ovakve stvari, a izvor finansijskih sredstava i način kupovine tih akcija treba da bude predmet istrage drugih organa”, rekao je Milovanović.\npreuzimanje beogradska berza energoprojekt vladimir milanović\nPa zar nije po zakonu o dobrovoljnim penzionim fondovima njima zabranjeno da ulažu u akcije firmi ???\nOdkud Dunav dob. penzioni fond ima akcije Energoprojekta i još ko zna čije?\n24/03/2017 u 14:08\nPingback: Komisija za hartije od vrednosti proverava prodaju akcija Energoprojekta - Bizlife.rs


Kikinda dobija bistu Kralja Petra I Karađorđevića\nNa današnjoj sednici lokalnog parlamenta odbornici su jednoglasno podržali inicijativu Gradskog odbora Udruženja Kraljevina Srbija da se iza pravoslavnog hrama Svetog Nikole postavi spomen bista Kralja Petra I Karađorđevića. Ideja je da se ovaj deo gradskog trga, u nekom narednom periodu pretvori u spomen park, budući da se tamo već nalazi bista Pavla Kenđelca. Kako je rekao Saša Tanackov, član GV i predsednik Komisije za spomenike, konačnu reč daće Ministarstvo kulture:\n-Dimenzije buduće biste biće 90X80 centimetara, a biće postavljena na postamentu visine 1,6 metara. U opticaju su bile još dve lokacije, ali je ova izabrana zbog, za naš grad, važnog istorijskog događaja. Pedeset viđenijih Kikinđana, 10. novembra 1918. godine, na tom mestu, u nekadašnoj porti hrama Svetog Nikole, održalo je jednu vrstu Narodne skupštine. Odlučeno je ko će na Velikoj narodnoj skupštini o prisajedinjenju Banata, Bačke i Baranje Kraljevini Srbiji, predstavljati Veliku Kikindu u Novom Sadu. Ova direktna istorijska veza nas je i opredelila za ovu lokacija- ukazao je Tanackov. Gradonačelnik Kikinde, Nikola Lukač, potvrdio je da će ovaj deo gradskog trga biti pretvoren u spomen park:\n-Ovo je apsolutno ispravno mesto za postavljanje biste Kralja Petra I Karađorđevića, ali i spomen ploče o važnom istorijskom događaju koji se na tom mestu dogodio 10. novembra 1918. U budućem spomen parku naglasićemo i istorijsku važnost Pavla Kenđelca. Mi ćemo uvek biti grad dobrih ljudi. Poštovaćemo, pre svega, volju većinskog srpskog naroda, ali i tradiciju, kulturu i običaje i svih ostalih građana- podvukao je Lukač. Da je sa istorijskog aspekta ova lokacija neupitna potvrdio je i Srđan Sivčev, šef odborničke grupe vladajuće stranke:\n-Srbija se nakon dugo vremena, lutanja i zavaravanja jugoslovenstvom, konačno okreće sebi i poštovanju svoje istorije i tradicije. U identiteskom smislu, za Kikindu će to biti upravo ova bista- ocenio je Sivčev. Odbornici su na ovoj sednici usvojili Deklaraciju o ulozi funkcije upravljanja ljudskih resursima u gradu Kikindi. Podržali su dopunjen i izmenjen ovogodišnji plan programa poslovanja JP “Toplana”, kao i godišnji izveštaj o radu gradskog Štaba za vanredne situacije u 2020.\nPrevious articleJeziva scena iz Beograda\nNext articleEvo gde Srbi mogu na letovanje bez uslova


novi-beograd – Page 14 – Novi Beograd\nApril 28, 2015 Published by: novi-beograd\nDanas predstavljamo jednu firmu koja je nastala spajanjem trojice prevoznika koji su se bavili individualno selidbama i kombi prevozom. Spajanjem i udruživanjem u jednu zajedničku veliku agenciju za selidbe, nastla jedna od firmi za selidbe i kombi prevoz sa velikim voznim parkom koja je spremna da odgovori svim zadacima.\nSpecijalizovani su za selidbe u Beogradu, ali su vrlo efikasni kada je u pitanju selidbe u inostranstvo, pa čak i najudaljenije destinacije kao selidbe u Švedsku. Osim usluge selidbe po sistemu ključ u ruke gde će oni organizovati sve za vas postoji i mogućnost iznajmljivanja kombi prevoza za prevoz vaših stvari, dok vi možete organizivati utovar i istovar istih. U ekipi imaju stolara koji će po potrebi rasklopiti i sklopiti vaš nameštaj. Imate i klavir ili neki drugi težak predmet, nema problema a1 selidbe će odraditi sve bez problema.


Najava događaja za 04. septembar 2013. godine - INFORMACIJA JE KAPITAL - Capital.ba\nNajava događaja za 04. septembar 2013. godine\n04. sep. 2013. 06:15 Objavljeno u NAJAVE DOGAĐAJA\nTESLIĆ – U 14.00 časova sjednica Vlade Republike Srpske kojoj će prisustvovati načelnici opština Teslić, Čelinac, Kotor-Varoš i Petrovo, te predstavnik grada Doboja; izjave za novinare u 16.45 časova; /hotel “Kardial”/\n– u 12.30 časova predsjednik Vlade Republike Srpske Željka Cvijanović razgovaraće sa načelnikom opštine Teslić Milanom Miličevićem. Sastanku će prisustvovati i ministar poljoprivrede, šumarstva i vodoprivrede Stevo Mirjanić, ministar finansija Zoran Tegeltija, ministar industrije, energetike i rudarstva Željko Kovačević, te ministar rada i boračko-invalidske zaštite Republike Srpske Petar Đokić; izjave za novinare u 13.30 časova. /zgrada opštine Teslić/\nLJUBLJANA – Prvi dan dvodnevne posjete ministra porodice, omladine i sporta Republike Srpske Nade Tešanović Sloveniji.\nBANJALUKA – U 11.00 časova potpredsjednik Republike Srpske Enes Suljkanović i ministar prosvjete i kulture Srpske Goran Mutabdžija razgovaraće sa predstavnicima roditelja bošnjačke djece iz Vrbanjaca o zahtjevima Bošnjaka za uvođenje nacionalne grupe predmeta. Izjave nakon sastanka. /palata Republike/\nKONJEVIĆ POLJE – U 11.00 časova vršilac dužnosti pomoćnika ministra za predškolsko, osnovno i srednje obrazovanje Republike Srpske Zdravko Marjanović posjetiće Područno odjeljenje u Konjević Polju Osnovne škole “Petar Kočić” Kravica i razgovarati sa rukovodstvom i roditeljima djece bošnjačke nacionalnosti o zahtjevima za uspostavljanje nesmetanog nastavnog procesa.\nBANJALUKA – Visoki predstavnik u BiH Valentin Incko počinje dvodnevnu posjetu Banjaluci.\nBANJALUKA – u 12.00 časova okrugli sto “Kako povećati domaću proizvodnju uljane repice u 2014. godini“ koji organizuje Poljoprivredni institut Republike Srpske. /Privredna komora/\nBIJELJINA – U 13.00 časova konferencija za novinare predstavnika preduzeća “Grad“ povodom organizovanja tradicionalnog sajma poljoprivrede “Interagro” koji će biti održan od 18. do 21. septembra. /Centar za kulturu/\nBIJELJINA – U 10.00 časova okrugli sto “Gubici u vodovodnoj mreži“ na kojem učestvuju predstavnici vodovoda iz Republike Srpske, institucija koje se bave problematikom voda i eksperti iz oblasti voda. /Poslovna zgrada preduzeća “Vodovod i kanalizacija“/\nSARAJEVO – U BiH stiže Misija MMF-a sa Ron van Rodenom na čelu radi razgovora u okviru četvrtog pregleda po stendbaj-aranžmanu.\nČENGČUN – Zamjenik predsjedavajućeg Predstavničkog doma Parlamentarne skupštine BiH Milorad Živković učestvuje ne Trećem globalnom samitu ekonomskih lidera.\nBEOGRAD – U 10.00 časova predsjednik Srbije Tomislav Nikolić sastaće se sa direktorom NIS-a Kirilom Kravčenkom. /saopštenje/\nVLASOTINCE – U 15.45 časova premijer Srbije Ivica Dačić otvoriće fabriku “Elrad” i tim povodom razgovarati sa predstavnicima “Elrad” grupacije.\nKljučne riječi: najave dogadjaja\nNajava događaja za 25. april 2013. godine\nNajava događaja za 20. septembar 2013. godine\nNajava događaja za 30. maj 2013. godine\nNajava događaja za 23. januar 2013. godine\nNajava događaja za 9. oktobar 2013. godine\nNajava događaja za 4. april 2012. godine


PRODAJA BRODOGRADILIŠTA "BEGEJ" U ZASTOJU\nPRODAJA BRODOGRADILIŠTA „BEGEJ“ U ZASTOJU\nZRENJANIN – Postupak prodaje brodogradilišta „Begej“ u stečaju nije okončan, jer ponuda beogradske firme „Rubikon Shipping Company“, u iznosu od 96 miliona dinara, nije prihvaćena od svih članova Odbora poverilaca, kaže za portal zrenjaninski.com stečajna upravnica ovog zrenjaninskog preduzeća Jelica Vukolić.\n– Problem se javio jer svi članovi Odbora poverilaca nisu prihvatili ponudu beogradske firme. U međuvremenu, dva člana Odbora dala su ostavke i sada se čeka da se sastav ovog tela kompletira. Sve što će se dalje dešavati zavisi od odluke Odbora poverilaca kada bude u punom sastavu i odluči o ponudi koja je aktuelna – kaže Vukolić, i napominje da bi bilo neumesno spekulisati da li će aktuelna ponuda biti prihvaćena, ili će biti raspisana nova prodaja.\nPredstavnik radnika u Odboru poverilaca Srđan Jovanović po pitanju aktuelne prodaje za detalje nas je uputio na stečajnu upravnicu.\nDa podsetimo, „Rubikon Shipping Company“ oglasio se početkom oktobra vešću da je Odbor poverilaca prihvatio njihovu ponudu za kupovinu zrenjaninskog brodogradilišta, u iznosu od 96 miliona dinara. Iz ove kompanije tvrdili su da su već preduzeli korake da se brodogradilištu obezbedi struja, uz ambiciozni plan zapošljavanja i aktiviranja proizvodnih kapaciteta.\nTagovi"Rubikon Shipping Company" brodogradilište "Begej" prodaja\nSVAŠTA ĆEMO JOŠ ČUTI: DIPLOME STEKLI U KANTINI!


Entoni Blinken, kandidat novoizabranog predsednika Džoa Bajdena za državnog sekretara, na pretresu senatskog Odbora za spoljnopolitičke odnose, 19. januara 2021.\nDan pre nego što Bajden preuzme položaj od republikanca Donalda Trampa, čiji su četvorogodišnji mandat obeležili uniltareralni potezi koji su često uznemiravali saveznike, Blinken je obećao da će Amerika raditi u zajedništvu sa drugim zemljama i "sa skromnošću."\n58-godišnji karijerni diplomata, koji je Bajdenov bliski saradnik, takođe je objasnio zbog čega je američko liderstvo od ključnog značaja za svet, ali i obećao spoljnu politiku koja će donositi rezultate korisne za građane Amerike.\n"Kada nismo angažovani, kada nismo lider, dogodi se jedna od dve stvari: ili neka zemlja pokuša da zauzme naše mesto, ali verovatno ne na način u skladu sa našim interesima i vrednostima, ili niko ne preuzme tu ulogu - i onda nastaje haos", navodi Blinken u govoru koji je pripremio pred obraćanje članovima senatskog odbora.\nPretres u Kongresu održava se manje od dve nedelje nakon što su hiljade pristalica predsednika Trampa upale u zgradu koja predstavlja simbol američke demokratije. Taj napad bez presedana šokirao je svet, naneo novu štetu američkom ugledu i dao municiju protivnicima Amerike na globalnom nivou. Svestan te štete, Blinken je u govoru isticao reč "skromnost".\n"Skromnost - jer ćemo morati da obavimo mnogo posla kod kuće da poboljšamo ugled u svetu".\nBajden će voditi američku politiku u svetu koji je mnogo drugačiji od onoga koji je napustio pre 4 godine, kao potpredsednik Baraka Obame. Kina je preuzela veću globalnu ulogu, od multilateralnih institucija do pružanju pomoći razvoju Afrike i Latinske Amerike. Veze između Vašingtona i Pekinga su najgore u više decenija, zbog čega su nastala poređenja sa erom hladnog rata.\nBlinkenov govor pokazuje da je nova administracija svesna novih izazova.\n"Ući ćemo u odnose sa svetom kakav jeste, a ne kakav je bio. To je svet sve jačeg nacionalizma, smanjenja demokratije, većeg rivalstva sa Kinom, Rusijom i drugim autoritarnim državama, većih pretnji stabilnom i otvorenom međunarodnom sistemu i svet tehnološke revolucije koja menja svaki aspekt našeg života, posebno u sajber prostoru", poručio je Entoni Blinken.\nAvril Hejns: Nema mesta politici u obaveštajnim pitanjima\nAvril Hejns, kandidatkinja Džoa Bajedna za direktorku nacionalnih obaveštajnih službi, obećala je da će "govoriti istinu moćnicima" i da će držati politiku podalje od obaveštajnih agencija kako bi osigurala poverenje u njihov rad.\nNjeni komentari nagovestili su odstupanje od Trampove administracije i tendencije vršenja pritiska na obaveštajne zvaničnike da svoje analize prilagode predsednikovim željama.\nAvril Hejns, kandidatkinja za direktorku Nacionalnih obaveštajnih službi na pretresu za potvrdu na Kapitol hilu, 19. januara 2021.\n“Kada se radi o obaveštajnim pitanjima - jednostavno nema mesta politici - ikada", poručila je članovima senatskog odbora za obaveštajna pitanja.\nAko bude potvrđena, Hejns, bivša zamenica direktora CIA-e i bivša zamenica savetnika za nacionalnu bezbednost u Obaminoj administraciji, biće prva žena koja će služiti kao direktorka nacionalnih obaveštajnih službi - što je pozicija stvorena posle terorističkih napada 11. septembra.\nDobila je uglavnom pozitivan prijem kod republikanaca i demokrata u odboru, što nagoveštava da će je verovatno potvrditi Senat u punom sastavu.\nDženet Jelen o novom paketu pomoći\nDženet Jelen, kandidatkinja Džoa Bajdena za sekretarku za finansije, izjavila je da će se nova administracija koncentrisati na to da izdejstvuje brzo usvajanje plana pomoći pogođenima Kovidom-19, u vrednosti od 1,9 hiljada milijardi dolara. Ona je odbacila argumente republikanaca da je ta suma suviše visoka imajući u vidu budžetski deficit SAD.\nDženet Jelen, kandidatkinja izabranog predsednika Bajdena za sekretarku finansija, svedoči putem video linka pred senatskim Odborom za finansije.\n"To mora da se uradi", rekla je Jelen pred senatskim Odborom za finansije, na pretresu o potvrdi njene nominacije. "Bez nove akcije, rizikujemo dužu i bolniju recesiju sada, kao i dugoročnu štetu za našu ekonomiju."\nDemokrate su podržale Bajdenov predlog dok republikanci dovode u pitanje izdavajanje skoro 2.000 milijardi dolara povrh 3.000 milijardi koje je Kongres u različitim paketima usvojio prošle godine.


Novi stanovi u Kampu Plemetina\nStanovnici Kampa u Plemetini zimu će dočekati u novim stanovima, rekao je premijer Kosova Bajram Kosumi, koji je zajedno sa prvim zamenikom šefa UNMIK-a Lari Rosinom, simboličnim bacanjem nekoliko lopata betona, označio početak izgradnje 36 stanova za 114 porodica koliko trenutno žive u ovom kampu. On je istakao kako je Vlada svesna da je rat na Kosovu ostavio mnoge posledice, od kojih neki građani već šest godina žive u vrlo teškim uslovima:\n«Vlada Kosova ovom odlukom želi da reši problem građana Kosova i da jasan signal da je Vlada zainteresovana da otkloni sve posledice rata, da nijedan čovek ne pati zbog rata ili ropstva koje je dugo vladalo na Kosovu.\nPremijer Kosumi je ocenio da su kampovi, kao ovaj u Plemetini, najgora slika o Kosovu, te su stoga danas preduzete konkretne mere da se to promeni. I prvi zamnik šefa UNMIK-a Lari Rosin je ocenio da je odluka da se dodele 200.000 evra za izgradnju stambene zgrade za dosadašnje stanovnike Kampa konkretan potez kakav je UNMIK zahtevao od Vlade Kosova:\n«Ima i drugih u Srbiji i unutar Kosova, ljudi trazličitih etničkih pripadnosti koji i dalje trpe posledice rata i treba preduzeti da se što je više moguće eliminišu ove posledice“, rekao je Rossin, stavljajući do znanja da je i UNMIK dodelio 200.000 evra za ovu namenu. Rossin je ocenio odluku Vlade da se dodele 200.000 evra za izgradnju stambene zgrade veoma značajnom.\n«Mislim da je dobar znak za nas u vezi sa ozbiljnošću sa kojom se Vlada suočava sa izazovima na Kosovu.“\nOvakvu ocenu je podržao i Xhevdet Neziri, poslanik Skupštine Kosova iz redova egipćanske nacionalne zajednice:\n«Jos jednom institucije Kosova pokazuju spremnost da svim njenim građanima stvore ranopravne uslove.“\nVlada Kosova je na poslednjoj sednici odlučila da 200.000 evra dodeli za izgradnju stambene zgrade za smeštaj stanovnika Kampa u Plemetini. Predviđeno je da se u zgradi smesti 36 porodica. U Lipljanu je u planu da se izgradi jedna zgrada za 19 porodica.\nOd kraja sukoba na Kosovu u Kampu u Plemetinu žive 114 romske, aškalijske i egipćanske porodice sa 468 stanovnika.


Novembar 15, 2019 20:07\nUčesnici konferencije saglasni su da su Ministarstvo zdravlja Srbije i RFZO poslednjih godina napravili napredak posle višegodišnjeg zastoja u uvođenju novih inovativnih terapija. Takođe, rečeno je i da država ulaže značajne i vidljive napore da inovativne terapije postanu dostupnije pacijentima u Srbiji, a ono što je potrebno kako bi se novi koncept uveo jeste da se upostavi sistem gde se ishodi lečenja prate i identifikuju medicinskih postupci i terapije koji daju željene rezultate, odnosno i oni koji ne opravdavaju svoju cenu i uloženi trud i koje država više ne treba da finansira.\nU tom smislu, naveo je primer da u Srbiji postoje inovativne terapije za jedan podtip raka dojke, ali da oko 80 odsto pacijentkinja sa uznapredovalim karcinomom i dalje nema dostupnu inovativnu terapiju. "Upravo bi model ''Zdravlja zasnovanog na vrednosti'' omogućio da uz nove inovativne lekove može da se leči značajno veći broj pacijenata, i to istim novcem kojim država raspolaže", kazao je Žorić.\nPrimera radi, dodaje, pre 20 godina najskuplja terapija je iznosila oko 15 hiljada dolara, a danas najskuplji lek košta 2,1 miliona dolara. "Omogućavanje dostupnosti inovativne terapije je prepoznato kao potreba i kontinuitet u stavljanju inovativne terapije na Listu lekova je svakako cilj, što pokazuje da se na Listu lekova stavi neki inovativan lek u okviru raspolozivih finansijskih sredstava", rekla je Radojević Škodrić.\nDirektorka kompanije AstraZeneca Ksenija Purković navela je da je primetan pomak kako u dijalogu sa institucijama tako i u dostupnosti inovativnih terapija pacijentima u poslednjih nekoliko godina. "Ovo je posebno slučaj u oblasti onkologije, odnosno karcinoma jajnika i dojke", kazala je Purković i dodala da su kompanije spremne da aktivno rade sa predstavnicima Ministarstva zdravlja i RFZO na daljem unapređenju regulatornog okvira sa posebnim akcentom na posebne modele ugovora koji bi mogli da dodatno potpomognu dostupnost terapija i smanje zaostatak koji Srbija ima u odnosu na neke zemlje regiona.\nPriština ukida platni promet na severu, zabranjuje ulazak srpskih funkcionera i vozila sa srpskim tablicama? 9355


NSinfo: "Internet mora da ostane otvoren i transparentan za sve"\n"Internet mora da ostane otvoren i transparentan za sve"\nNakon što je američki Savezni odbor za komunikacije odlučio da ukine set pravila donesen 2015. godine kojim je uvedena neutralnost interneta, povodom slučaja su se oglasili i iz Evropske unije\nInternet je zajedničko dobro za čovečanstvo koje može da pokrene promene u društvu i privredi. Izgradnja i održavanje otvorenog, transparentnog i inkluzivnog sistema upravljanja internetom pomoći će da se osiguraju te prednosti za sve, stoji u objavi Internet Governance Foruma.\nŠto se tiče neutralnosti interneta, bar u evropskim okvirima, IGF ističe kako je upravo njegova neutralnost glavna vrednost interneta za Evropsku uniju i da će nastaviti sa implementacijom za dobrobit svih internet korisnika.\nTokom sastanka održanog u Ženevi, IGF je istakao da će se i dalje boriti za zaštitu prava građana, ne samo u EU-u već i širom sveta, kako za njihovu privatnost i pristup privatnim podacima, tako i na neutralan internet.\nTrenutno smo svedoci jačanja celog broja snaga koje bi mogle da dovedu do fragmentacije i polarizacije interneta. Evropska unija predana je zaštiti otvorenosti interneta na svetskom nivou i radiće, u saradnji s drugim zainteresiranim stranama, na osiguravanju dugotrajne održivosti ovog principa.\n... evropa, internet, svet, tehnologija


Posebna platforma za potpuno novi električni model 500 - MARKETAUTO doo - Fiat, AlfaRomeo, Jeep, Lancia, Fiat Professional\nMarketauto > Novosti i informacije > Posebna platforma za potpuno novi električni model 500\nPosebna platforma za potpuno novi električni model 500\nKompanija FCA je najavila da će u naredne tri godine uložiti više od pet milijardi evra u Italiji.\nPrema tvrdnji šefa operacija EMEA (Evropa, Bliski istok i Afrika) regiona Pjerta Gorlijera, pomenute investicije uključuju razvoj novih pogonskih rješenja uz značajan fokus na hibridnu i električnu tehnologiju.\nNajvažnija vijest je da će Fiat razviti Battery Electric Vehicle (BEV) platformu posvećenu upravo električnim automobilima.\nPrvi model koji će koristiti ovu arhitekturu je novi Fiat 500 BEV. Očekuje se da potpuno električni Fiat 500 ne bude samo zamjena za aktuelni 500e, dostupan samo na određenim tržištima poput SAD, već da bude globalizovan i u prodaji i u Evropi.\nNivo potražnje za ovakvim modelom mora biti dovoljno visok da opravda novu platformu umjesto prilagođavanja postojećeg ICE modela električnoj verziji.\nOčekuje se da Fiat proizvodi novi električni 500 u Italiji, za razliku od trenutne proizvodnje 500e u Meksiku.\nFCA generalno planira 13 novih ili redizajniranih električnih modela od 2019. do 2021, a većinu će da proizvodi u Italiji.


Njujork popušta mere, oživljavanje pozorišta i restorana\nTanjug 9. februara 2021. 07:44\nNJUJORK – Guverner Njujorka Endrju Kuomo predstavio je plan za oživljavanje poznate umetničke scene Njujorka, a takođe je dozvolio gradskim restoranima da otvore svoje prostore ranije nego što je to bilo najavljeno, zbog povoljne epidemiološke situacije.\n„Kada ste ugasili Brodvej, kada ste zatvorili bioskope, zaustavili ste čitavu industriju, razlog za to je razumljiv, ali sada moramo da nađemo način da im pomognemo“, poručio je Kuomo u ponedeljak na konferenciji za novinare tokom predstavljanja plana za oživljavanje umetničke scene pod nazivom „New York Pops Up“, prenosi Rojters.\nGuverner Njujorka je najavio oko 300 specijalnih „iskačućih“ umetničkih događaja tokom narednih 100 dana, kao uvertiru za eventualno ponovno otvaranje pozorišta na Brodveju, a prvi od njih biće 20. februara u „Džejkob Dževits“ centru na Menhetnu.\nU pitanju je specijalni performans za zdravstvene radnike, pošto je taj Kongresni centar korišćen tokom pandemije kao privremena bolnica i mesto za vakcinacije, a guverner je naglasio da će među mnogim zabavljačima koji su se pridružili projektu biti muzičari Peti Smit i Džon Batist i glumci Metju Broderik, Sara Džesika Parker, Alek Boldvin i Hju Džekmen.\nSve predstave biće besplatne, malobrojni gledaoci će biti testirani na virus, a sve će biti dostupno za gledanje i na internetu.\nĐoković započeo rekordnu 311. nedelju na vrhu ATP liste\nŠumer podržao istragu o uznemiravanju protiv Kuoma\nBiH: Žena optužena da je namerno širila kovid-19\nSnimci Gotovine i veterana bez maski i distance u restoranu\n„Cilj su nam predstave, a ne masovna okupljanja, ne želimo velike gužve“, poručio je Kuomo.\nGuverner je takođe pomerio datum kada bi restorani u Njujorku mogli ponovo da započnu rad sa 25 odsto kapaciteta na petak 12. februara, sa prethodno najavljene nedelje 14. februara, Dana zaljubljenih, što je jedan od najprometnijih dana u ovoj delatnosti.\nStopa zaražavanja na korona virus konstantno opada u Njujorku, u nedelju je iznosila 4,42 odsto u odnosu na 7,94 odsto 4 . januara, što dozvoljava da se ovo novo popuštanje mera sprovede, navodi Rojters.\nOve komplikacije kovida možda neće nikada proći, upozoravaju…\nSkandal uz Bundestagu zbog sukoba interesa\nBritanija: Porodice preminulih od kovida tuže Borisa Džonsona\nNaučnike zabrinuo novi „zastrašujući“ soj kovida…\nOrban: Niko neće biti prepušten samom sebi


Karaoke sistem XPLORE XP8800 - Idealno.rs\nPočetna / Audio & Video / Kućni bioskop / Kompleti za kućni bioskop / Karaoke sistem XPLORE XP8800\nPonuda prodavnice tandem-tandem za proizvod Karaoke sistem XPLORE XP8800. Ispravnost cene i podataka proveri na internet stranici prodavnice.\nSAMSUNG 3D Blu-ray sistem HT-F4200\nod 13.939,00 DIN\nod 12.686,00 DIN\nIdealno.rs je vodeći portal za upoređivanje cena u Srbiji, koji omogućava potrošačima da kupuju pametno. Uporedi ponude prodavnica za Karaoke sistem XPLORE XP8800 i izberi najbolju. Kompleti za kućni bioskop iz kategorije Kućni bioskop je najbolja kupovina, ukoliko želiš kvalitetan proizvod po najboljoj ceni.\nPročitaj opis proizvoda Karaoke sistem XPLORE XP8800 i vidi da li ti odgovara ili pogledaj druge proizvode brenda XPLORE. Opis i tehnički podaci proizvoda Karaoke sistem XPLORE XP8800 se mogu razlikovati od onih u internet prodavnici u kojoj obavljaš kupovinu. Karaoke sistem XPLORE XP8800 je dostupan u prodavnici tandem-tandem po ceni, koja je navedena pored svakog prodavca u meniju "Prodavnice".\nGarantne uslove za Karaoke sistem XPLORE XP8800 proveri u prodavnici u kojoj nameravaš da obaviš kupovinu. Slika za Karaoke sistem XPLORE XP8800 je simbolična, zato se pre kupovine u prodavnici uveri da je proizvod isti.\nKaraoke sistem XPLORE XP8800 Portable super speaker FM/microSD/USB/BT/MIC Prenosni super zvucnik FM/microSD/USB/BT/MIC Super prenosni zvucnik + 2 mikrofona Ugra\nen FM radio Reprodukcija preko


Ko se boji Partizana još... - Sportske.net\nFudbaleri Partizana u sredu izlaze na megdan šampionu Bugarske u okviru prvog meča trećeg kola kvalifikacija za Ligu šampiona a fudbaleri Ludogoreca nisu preterano impresionirani kvalitetima šampiona Srbije.\nStrelac prvog gola za Ludogorec u drugom susretu sa Slovanom Ivan Stojanov tvrdi da nema potrebe da on i saigrači strahuju od tima koji "nije neka sila".\n"Partizan nije neka sila da bismo ga se plašili. Naš stručni štab će ih dobro skenirati i verujem da ćemo do srede biti pripremljeni za sve što nas očekuje na terenu" kazao je Stojanov.\nKlub iz Razgrada eliminisao je u drugom kolu kvalifikacija Slovan iz Bratislave ukupnim rezultatom 4:2 a u revanšu je bugarski klub prosto samleo Slovake i slavio sa 3:0 na "Ludogorec Areni".\nImajući u vidu da je Partizan na prva dva meča u kvalifikacijama za LŠ delovao neubedljivo teren će biti jedino merilo koje će pokazati da li su Bugari u pravu kada tvrde da crno-beli nisu sila i da nema razloga za strah.\nPrvi meč igra se naredne srede u Razgradu, dok je revanš na programu 7. avgusta u Humskoj.


Tači odbacio autonomiju za Srbe\nKosovski premijer Hašim Tači odbacio je mogućnost davanja autonomije Srbima na sjeveru Kosova u zamjenu za podršku Beograda da Kosovo dobije stolicu u UN. Njegovi komentari uslijedili su dan pošto je premijer Srbije Ivica Dačić nagovestio da bi Beograd mogao da podrži članstvo Kosova u UN ukoliko Srbima bude dato pravo na samoupravljanje, navela je agencija AP.\nAgencija podseća da Srbija ostaje na stanovištu da nikad neće priznati nezavisnost Kosova, ali, kako navodi, preduzima korake koji se smatraju kao indirektno priznanje teritorijalnog integriteta Kosova.\nU intervjuu AP-u, Tači je pozdravio "promjenu stava" Beograda, ali je naveo da članstvo Kosova u UN "ne zavisi od volje" Beograda.\nDačić i Tači sjutra se sastaju u Briselu na novoj rundi razgovora, uz posredovanje šefice evropske diplomatije Ketrin Ešton.